Airearen kalitatea | Lezoko Unibertsitateko Udala\nHasiera » Zerbitzuak » Ingurumena » Informazio interesgarria » Ingurumen adierazgarriak » Airearen kalitatea\nLezon airea kutsatzen duten emisio foku nagusienak hauek dira:\n• Industrialdetan dauden jarduerak\n• Pasaiako portuko zamalanak\n• Garraio sektorea: A-8 eta N-1 errepideetako zirkulazioa.\n• Egoitza eta zerbitzu sektorea: Errenteria – Pasai Antxo hiri multzoa.\nAirearen kalitatea neurtzeko Polentzarrene plazako estazio finkoa\nEuskadiko Erkidego mailan, Eusko Jaurlaritzako ingurumen sailak dauka airearen kalitatearen jarraipena eta kontrola egiteko ardura. Horretarako, lurralde guztian zehar kutsatzaileak neurtzeko estazio finkoak daude, eta horietako bat Lezoko Polentzarrene plazan kokatua dago.\nEstazio hori Airearen Kalitatea Kontrolatzeko Eusko Jaurlaritzaren Sarearen barruan dago eta hainbat parametroei (tenperatura, presio atmosferikoa, erradiazioa, hezetasuna) eta kutsatzaileei (SO2, NO2, PM10, PM2.5, O3, CO) buruzko datuak jasotzen ditu.\nDatu horiek egunero berritzen dira, eta online kontsulta daitezke Eusko Jaurlaritzako web orrialdean


jeneral / jeneraldu\njeneral2 1 izond orokorra, orotarikoa; nagusia.\nSamurek [...] esan nahi duena, bere esaterik oinarrizko eta jeneralena, da "erraza". Iñaki Segurola «Gaur ere ez du hiltzeko eguraldirik egingo» - 103. orr.\nIzenik esan gabe eta oso modu jeneralean aipatu baitzuen bere negozioen nondik norakoa. Anton Garikano «Bederatzietatik bederatzietara» - Leo Perutz - 139. orr.\nik beherago 2. 8032\nIbaia, karretera jenerala eta trenbidea. Joseba Sarrionandia «Lagun izoztua» - 101. orr.\nDudarik gabe jujamendu jenerala! Itxaro Borda «Zeruetako erresuma» - 157. orr.\nHango apaiz jaunarekin konfesio jenerala egiten. Juan Garzia «Pedro Páramo» - Juan Rulfo - 100. orr.\n1970. urtean epaiketa militarra izan zuten Burgosko Kapitaintza Jeneralean. Rafa Egiguren «Mentxakaren aitorpena» - Jose Ramon Goikoetxea - 12. orr.\n2 jeneralean [138 agerraldi, 43 liburu eta 24 artikulutan] adlag gehienean, maizenik. ik normal 3; orokor 5.\nJeneralean gauzen kontra egon ohi gara. Jeneralean "sena" esaten zaion horretaz ari dela uste dut. Iñaki Segurola «Gaur ere ez du hiltzeko eguraldirik egingo» - 244. orr.\nGure afaria jeneralean tortilla bat eta Liebig zopa bat izaten zen. Fernando Rey «Gure etxeko kontuak» - Natalia Ginzburg - 88. orr.\nZer da hau?", "zertan ari naiz?", "ze zentzu du honek?", "nondik nora nabil edo noa?"... izan ohi dira jeneralean paranoia arduratsuaren galderak. Iñaki Segurola «Gaur ere ez du hiltzeko eguraldirik egingo» - 78. orr.\nUnibertsitateko eskalafoian gora samar daudenak izaten dira jeneralean epaile: irakasle titular eta katedratikoak, alegia, lanpostu finkoa eta soldata polita dutenak. Joxerra Garzia «Kurrin-kurrun vitae» - 136. orr.\nGure jenerazioneak (badu alabainan mende erdi bat) ez zuen eskola handirik, 14 urtetan jalgitzen ginen jeneralean eskolatik. Herria 2004-04-01\nZakurrak zituzten etxea zaintzeko, eta, jeneralean lotuta egoten baziren ere, egun hartan lotu gabe topatu zuen Amak bertako zakur bat. Xabier Etxabe «Lurtarra da begiratua» - 11. orr.\nNietzsche filologo trebea zen, halere arlo honetako bere etimologiek ez dute jeneralean gehiegi balio. Joxe Azurmendi «Euskal Herria krisian» - 246. orr.\nGerra pasatakoak orojaleak dira jeneralean: edozer gauza jaten dute. Xabier Etxabe «Lurtarra da begiratua» - 95. orr.\nAdrianen amak termo batean ekarritako kafea edanez esertzen zitzaigun aurrean, kafe hari bere petakako koñak tanta batzuk gehitu ondoren jeneralean, eta halaxe hasten zen gurekin hizketan. Bernardo Atxaga «Soinujolearen semea» - 136. orr.\nIrri xitala egiten du fededunak jeneralean. Patziku Perurena «Trapuan pupua» - 183. orr.\nMahaiaren erdian eltzea jartzen zuten, potajez betea jeneralean. Xabier Etxabe «Lurtarra da begiratua» - 11. orr.\nIle beltza du, luzea eta kizkur-kizkurra, baina bilduta eramaten du jeneralean. Xabier Etxabe «Lurtarra da begiratua» - 147. orr.\nBehean dagoena, behean ez ezik azpian ere bai-baitago jeneralean. Joxerra Garzia «Itsasoan euri» - 156. orr.\nBehin erabaki bat hartuz gero, ez dut aldatzen, jeneralean. Xabier Olarra «Iruzurgilea» - James Cain - 61. orr.\n3 bikario jeneral\nEta orduan Jean Hiriart-Urruty bikario jeneral zena hortaz arduratzen baitzen, hark erran zautan: "bainan nolaz, Daniel, egin duzu hori frantsesez? Menane Oxandabaratz «Ez da musik» - 14. orr.\nPierre Narbaitz, (1910-1984) Azkaratekoa, Baionako bikario jeneral ohia. Angel Aintziburu / Jean Baptiste Etxarren «Luzaiden gaindi» - 149. orr.\nPedro Cattani hiltzen da, eta Anai Eliasek ordezkatzen du Bikario jeneral bezala. Askoren artean «Asisko Frantzizko, Asisko Klara» - 1212. orr.\nGutuna [...] Ordenako Bikario jeneralak, anai Eliasek, Frantziako Ministro probintzialari eta anaiei idatzia da. Askoren artean «Asisko Frantzizko, Asisko Klara» - 173. orr.\n4 kapitulu jeneral\n1222an Asisen egin zen batzar nagusian (kapitulu jeneralean), 3.000 edo 5.000 (iturri ezberdinen arabera) anaia bildu zen. Askoren artean «Asisko Frantzizko, Asisko Klara» - 23. orr.\nKapitulu jenerala Portziunkulako Santa Marian egin zen, 1227ko maiatzaren 30ean. Askoren artean «Asisko Frantzizko, Asisko Klara» - 1136. orr.\nKapitulu jeneral honetan, Alemaniako administrazioa bi zatitan banatu zuten: bata Rhinekoa eta Saxoniakoa bestea. Askoren artean «Asisko Frantzizko, Asisko Klara» - 1137. orr.\nIzan ere, 1244an Genoan eginiko Kapitulu jeneralak Frantziskori buruzko ahalik eta dokumentazio zabalena biltzea agindu zuen. Askoren artean «Asisko Frantzizko, Asisko Klara» - 275. orr.\nAita santuaren aholkuz eta borondatez eta Kapitulu jeneralaren oniritziz. Askoren artean «Asisko Frantzizko, Asisko Klara» - 1140. orr.\n5 kontseilu jeneral kontseilu nagusia.\nDiputatzioak konparazione gure kontseilu jeneral edo orokorraren gisakoak direla bainan aise eskubide gehiagorekin... Herria 2003-05-22\nMassard izeneko bat da, nik uste, Seine-ko kontseilu jeneraleko president-ordea, Kanadako eta Estatu Batuetako kazeta katolikoetan idazten zuena. Marzel Etxehandi «Alemaniara deportatua» - Grégoire Joannateguy - 154. orr.\nHorrengatik da Pauen Nafarroako Parlamentua deitzen den palazio bat, departamenduko Kontseilu Jeneralaren biltzar lekua. Angel Aintziburu / Jean Baptiste Etxarren «Luzaiden gaindi» - 68. orr.\nPauen, kontseilu jenerala bildu da bere presidentaren hautatzeko. Herria 2004-04-08\nDepartamendu berri bat egiten bada, kontseilu jeneral berri bat ere izanen da, Baionan bil litakeena. Herria 2003-02-13\nKontseilu jeneraleko hauteskundeetan. Herria 2001-03-01\nHiriburuko kantonamenduan, Jean-Pierre Destrade deputatu ohia da kontseilu jeneraleko hautetsia. Herria 2001-01-11\nOrai beraz egundainokotan, kontseilu jeneraletik departamendu-kontseilurat pasatuko gira. Herria 2001-07-05\n6 kuartel jeneral kuartel nagusia.\nMustafa Barzani gure herriaren buruzagiaren kuartel jenerala. Juan Kruz Igerabide «Nire aitaren fusila» - Hiner Saleem - 10. orr.\nHantxe zeukaten kuartel jenerala. Patxi Iturritegi «Behi eroak» - 97. orr.\nWoolwortheko kuartel jeneralean, goiko pisuetako emakume haurdunak eta umeak oihuka entzuten zituen tarteka. Harkaitz Cano «Belarraren ahoa» - 81. orr.\nKuartel jenerala airez erasotzeko aukera. Harkaitz Cano «Belarraren ahoa» - 59. orr.\n7 ministro jeneral frantsiskotarren ordenako buruaren izena.\nOrdenako lehen Ministro jeneral bezala anai Joan Parente hautatu zuten. Askoren artean «Asisko Frantzizko, Asisko Klara» - 1136. orr.\nEspainiako Ministro probintziala zen Ministro jeneral izendatu zutenean. Askoren artean «Asisko Frantzizko, Asisko Klara» - 1136. orr.\nbikari jeneral (3); bikario jeneral (17); jeneral edo orokor (4); jeneral edo orokorrak (4); jeneral edo orokorraren (7)\nbikari jenerala (3); bikario jenerala (21); jaun bikario jenerala (3); kapitulu jenerala (5); kontseilari jenerala (5); kontseilu jenerala (18); kuartel jenerala (3); ministro jenerala (24)\nbikari jeneralak (5); bikario jeneralak (11); camino bikario jeneralak (3)\nkapitulu jeneralak (5); kontseilu jeneralak (19); ministro jeneralak (31)\nkapitulu jeneralaren (8); kontseilu jeneralaren (19); kontseilu jeneralaren berritzeko (3); kontseilu jeneralaren izenean (3); lasserre kontseilu jeneralaren (3); ministro jeneralaren (15); ministro jeneralaren eta (3); roata jeneralaren (3)\nministro jeneralari (20)\nkapitulu jeneralean (12); kontseilu jeneralean (27)\nkontseilu jeneraleko (13); kontseilu jeneraleko bozak (3); kontseilu jeneraleko bozentzat (3)\nkapitulu jeneralera (5)\nkontseilari jeneraletarik (3); kontseilu jeneraletik (5)


Busturiko Udala - Txirapozu Jauregia\nBusturia. (Altamira auzoa).\nBusturiako Altamira auzoaren goiko aldean dago. Auzo horretara heltzeko Gernikatik Bermeorako BI-635 errepidea utzi eta Busturiako mugartean sartu besterik ez da egin behar, ezkerretarako saihesbidetik.\nNorbanakoen jabetzakoa da jauregi hau. Beraren barrualdera ezin da sartu.\nInguruko beste leku interesgarri batzuk:\nAxpeko Andre Maria eliza.


Zaleak – Tropela.eus bloga\nDuela egun batzuk Telegramen dugun Tropela faktorea taldetxoan sortu zen galdera: zergatik Euskal Herriko talde zein lasterketen inguruan beti ditugun diru arazoak, eztabaidak, euren arteko xextra ez hain ezkutuak eta bestelako jarrera kontrajarriak.\nNik sare sozialetan denetatik irakurri dut. Honetan ere teoria konspiranoiko asko, errudunak izen-abizenekin jarriz, pertsona, enpresa zein erakunde. Funtsean baina, arazo desberdinak ikusten ditut nik gaiaren inguruan eta ez dut jende askok bezain argi nor diren errudun edo erantzule nagusiak. Hona hemen eragin handia duten zenbait faktore, ez bakarrak, baina gutxitan aipatzen direnak:\n1) Alde batetik, babesletzak askotan profesionaltasun gabe kudeatu izan dira hemen. Txirrindularitzan behintzat bai, baina nago beste zenbait arlotan ere horrela dela. Enpresek dirua jarri dute ez errentagarritasun helburu zehatzekin, fabore bat egiteko baizik, ondo geratzeko edo arrazoi emotiboak tarteko, eta ez erabaki arrazionalengatik. Babesletza horietan ez da marketin ildorik lantzen, ezta beraren inpakturik neurtzen beharrezko neurri zuzentzaileak hartzeko. Bihotzaz, intuizioz, datuei garrantzirik eman gabe. Eta garaiotan, zifrak handitzen diren heinean, hori arazo bat da. Batzuetan klientelismo hutsa ere izan da, beste batzuetan harreman publikoen barne koka genezakeen inbertsio neurgaitza. Akaso hemengo kultura enpresariala da, herrialde anglosaxoi edo Europako beste zenbait lekuekin alderatuz desberdina. Bai, han ere badaude Tinkov, Andy Rihs eta halakoak, baina ez dira guztiak. Logika ere badu horrela izatea Euskal Herrian: produktu industrialak garatzen dituzten enpresek gehiago bilatzen dituztelako harreman publikoetarako espazioak sortzea babesletzekin (administrazio publiko zein beste enpresekin harremanak limurtzeko), kontsumitzaileei zuzentzen diren enpresek baino, zeinek azken erabiltzaileari bideraturiko marketin estrategiak gehiago darabiltzaten. Azken hauek, gainera, epe labur edo ertainera askoz ere neurgarriagoak dira.\n2) Epe luzera, administrazio publikoek txirrindularitza profesionala lagundu izana ere lasta bihurtu da. Hau da, behin horrelako laguntza emanda askok pentsatzen dute eskubidea dutela Jaurlaritzarengandik laguntza zuzena jasotzekoa, ordain gisara edo (bost axola proiektua bera, lan ona egiten duten ala ez: batek Emakumeen Bira delako, besteak Itzulia, edo besteak Euskadi ala Basque Country). Ez da fiskalizazio egokirik egin administrazioen partetik. Ez dut diruaren erabilera irregularrik eman denik esan nahi, ez baitakit, baina baldintzarik gabe eman izan da dirua sarritan. Tropelan ongi ezagutzen dugun adibide bat erabiliz, Jaurlaritzak adibidez ez dio hizkuntza erabileraren inguruko gutxiengorik eskatzen lasterketa antolatzaileei. Antolatzaileek ere ez dute Jaurlaritzari ere beren inbertsioen eraginaren berririk eman beharrik ere. Lau datu orokor agian bai, baina Jaurlaritzak ere ez die exijitzen taxuzko txostenik lasterketen eraginaren inguruan. Zer ekarri du guzti honek? Beren lana hobetzeko pizgarri falta, amateurismo gaizki ulertua, eta administrazioekiko gehiegizko dependentzia, orain ordaintzen ari garena.\n3) Eta azkenik, guk ere badugu gure ardura. Zalego mota bat ere oso kaltegarria izan daiteke. Puristak gara txirrindularitza taldeei dagokionez, ez dugu halakorik buruan beste kirolei dagokionean, Athletic-en salbuespenarekin agian. Hau da, Vaughters batek edo Lefevere batek ez dizkio mugarik jartzen babesle bilaketetan herrialdeari, zer esanik ez fitxaketetan. Hemen denak behar du “euskal”, babesletik hasi eta masajistaraino. Eta nik uste Ineos oso britainiarra dela, Deceuninck oso belgikarra eta EF oso amerikarra. Baina hemen askok herejeak ez dituzte barkatzen. Gogoratu nola Igor Gonzalez Galdeano egindako fitxaketak tarteko, nola gurutziltzatu zen askoz lehenago hartu behar zen erabaki bat aurrera eraman izanagatik. Gauza asko egingo zituen gaizki, baina hobe beharrez ongi harturiko erabaki horregatik da madarikatua. Higuitak Fundazioarentzat edo Barceló, Samitier eta abarrek Muriasentzat ere lan ona egin dute eta apenas egon da kritikarik. Denborak arrazoia eman dio. Behar lukeen bezala, bestalde.\nGuzti hori esanda, Eusko Jaurlaritzaren lematik haratago, zergatik auzolana? Zergatik elkarlana? Zergatik elkartu behar zuten Murias eta Fundazioak? Zergatik OCETA lasterketen monopolizatzaile? Erabaki horiek hartzen edo bultzatzen dituenak kirol hau oso gutxi ezagutzen duelakoan nago, eta oso gaizki aholkatuta dagoela.\nBitartean, isil-isilik, eztabaida mediatiko eta negar-eskaeren jokoan erori gabe, Lizarte taldeak eman du pauso bat aurrera. Datorren urtean Kern Pharma enpresak babesturiko kontinental mailako talde bat gehiago izango da errepidean. Hori da berri onena. Jon Odriozola ere baikor entzun dugu Vuelta amaieran taldearen jarraipenari dagokionez. Ea ba Euskadi Fundazioa zein Euskadi-Muriasek ere jarraitzen duten, dela kontinental mailan, dela profesional kontinental mailan, eta egin beza norberak bere bidea.\nBidaltzailea:Eneko Garate 2019-09-16 2019-09-17 Hemen argitaratua:Iritzia, tropela.eus, ZaleakEtiketak: Euskadi Fundazioa, Euskadi-Murias, Higuita, Igor Gonzalez de Galdeano, Lizarte, TaldeakUtzi iruzkina Euskadi. Auzolana? bidalketan\n#306 Tropela.eus podcastak: 2018ko denboraldiari errepasoa\nHauxe duzue urteari errepasoa ematen dion podcasta. Bertan Imanol Llucia (@imanolllucia), Inaxio Esnaola (@inaxioesnaola) eta Egoitz Lizaso (@elizaso) aritu ziren podcasta zuzenean grabatzen Libros de Rutak ere 5. urteurrenean behin behinean irekitako denda fisikoan. Hirukoteak denboraldi osoari errepasoa emateaz gain “tropeltxoko graziosoak” zer diren azaltzen dute.\nZOZKETA: esatariek errepasoan akats larri bat egiten dute. Zein da? Gehitu zuen erantzunak iruzkinean eta #tropelafaktorea-ren kamisetaren zozketa batean sartuko zarete. Erantzunak emateko epea hurrengo igandea, urriaren 28a, gaueko 23:59etan amaitukoa. Erantzun zuzen guztien artean egingo dugu zotz. Zorte on!!\nBidaltzailea:Tropela Elkartea 2018-10-21 2019-01-22 Hemen argitaratua:Errepasoa, Podcastak, Zaleak\nEuskal Txirrindularitzaren pentsamendu bakarra (2)\nProiektu bateratua amestea zilegi da. Baina eraginkortasunaren aldetik, eta euskal txirrindularitzaren oraingo egoerari zein azken pare bat hamarkadetako hainbat esperientziei begira, proiektu bakar edo bateratu hori agian ez da estrategia zuzenena txirrindularitzaren garapenari dagokionez. Adibide batzuekin azaltzen saiatuko naiz, txirrindularitzan ere, 1+1 askotan ez direlako 2ra ere iristen, batik bat gure herrian.\nEusko Jaurlaritzak Euskal Bizikleta eta Euskal Herriko Itzulia elkartzera bultzatu zituen. Continue reading “Euskal Txirrindularitzaren pentsamendu bakarra (2)”\nBidaltzailea:Eneko Garate 2017-12-14 2017-12-14 Hemen argitaratua:Analisia, Euskal Bizikleta, Euskal Herriko Itzulia, Iritzia, Tropela Elkartea, Txirrindularitza, ZaleakEtiketak: Euskadi Fundazioa, Euskadi-Murias, Euskaltel-Euskadi, Itzulia, Mikel LandaUtzi iruzkina Euskal Txirrindularitzaren pentsamendu bakarra (2) bidalketan\nTxirrindularitza eta edertasuna\nBizikleta gainean makurtuta, bizkarra biribilduta doazen ziklistak gustatu izan zaizkit gehien betidanik. Ez derrigor karrera gehien irabazten dituztenak, baizik eta ikusteko gozagarriak direnak, nolabait esan, bizikleta gaineko gentleman-ak, edo gurpil gaineko Ryan Goslingak. Bob Jungels eta Tom Dumoulin dira gaur egun gehien liluratzen nauten ziklistak, biak ere 50. hamarraldiko film batetik atereak diruditen karreristak. Lehena, Jungels, da eleganteena, bai postura aldetik eta bai janzkera aldetik gehien zaintzen denetako bat. Aukera duen bakoitzean kaskoa erantzi eta bere vintage orrazkera erakusten du, Ray-ban markako betaurrekoak eramaten ditu, eta, oro har, sedukzio paperean guztiz sartuta egoten den karrerista da luxenburgotarra. Ez dezala inork pentsa, horregatik, bizikleta gainean despistatuta ibiltzen denik, iazko Giroan erakutsi zuen bezala, hortzak estutzeko garaian kirolari sakrifikatuenen pare ibiltzen baita, (kirol alorrean ere) nabarmentzeko antsiaz. Erlojuaren kontrako ziklista brillantea da, dudarik ez da, eta maldan gorakoan gabezia handi xamarrak dauzkan arren, nik uste askoren buruan dagoela Jungels itzuli handietarako gizona izan daitekeen ideia. Continue reading “Txirrindularitza eta edertasuna”\nBidaltzailea:Garro(e)ko Lander 2017-02-15 2017-02-16 Hemen argitaratua:Atzera begira, Gizonezkoak, ZaleakEtiketak: Abraham Olano, Bartali, Breukink, Bugno, Coppi, Dumoulin, edertasuna, Fignon, Jungels, Merckx, Sky, Toni RomingerUtzi iruzkina Txirrindularitza eta edertasuna bidalketan\n“Tropela Hondartzan”, igande honetan Zarautzen\nEkitaldi honekin goiz eder batez ziklistatxoekin gozatzearekin batera, gure hondartzetan galtzeko zorian den ziklistatxoen eta kaniken jokoa berreskuratzeko ekimenarekin aurrera jarraituko dugu.\nHonela, ekainaren 19an Zarauzko malekoian, Galtxagorri elkartearen parean, antolatuko dugu Tropela Hondartzan ekitaldia. Bertan, igande goiz eder bat pasatzeko bi osagai desberdin izango ditugu:\nBatetik, hondarretan, hainbat zirkuitu egin eta zirkuitu hauetan kaniken laguntzaz ziklistatxoen lasterketak egingo ditugu. Txapelketa taldeka izango da eta azkarrenentzat sariak izango dira. Azkarrenarentzat bakarrik ez, zirkuiturik dotoreena egiten dutenentzat, ziklistatxorik eleganteenarentzat, kiroltasunaren saria eta beste hainbat sorpresa! Parte hartzekoak bazarete, txapelketaren antolaketa errazteko komenigarria da izen-emate orri hau beteko bazenute. Ez dugu araudi zorrotzik jarriko eta ez gara epaile Continue reading ““Tropela Hondartzan”, igande honetan Zarautzen”\nBidaltzailea:Tropela Elkartea 2016-06-14 Hemen argitaratua:Hondartzan, ZaleakUtzi iruzkina “Tropela Hondartzan”, igande honetan Zarautzen bidalketan\n1 2 3 … 6 Bidaleta zaharrenak


Seingbouse - Wikipedia, entziklopedia askea.\nBarst, Béning-lès-Saint-Avold, Betting, Cappel, Farébersviller, Farschviller, Guenviller eta Henriville\n1.787 (2018ko urtarrilaren 1a)\n952 (%53.3) 870 (%48.7)\nSeingbouse Frantziako udalerri bat da, Mosela departamenduan dagoena, Ekialde Handia eskualdean. 2013an 1876 biztanle zituen.\n2007an Seingbouse udalerrian erroldatutako biztanleak 1.876 ziren. Familiak 725 ziren, horien artean 130 pertsona bakarrekoak ziren (59 bakarrik bizi ziren gizonak eta 71 bakarrik bizi ziren emakumeak), 260 seme-alabarik gabeko familiak ziren, 284 seme-alabak dituzten bikoteak ziren eta 51 seme-alabak dituzten guraso-bakarreko familiak ziren.\n2007an 751 etxebizitza zeuden, 729 familiaren etxebizitza nagusia ziren, 2 bigarren erresidentzia ziren eta 20 hutsik zeuden. 648 etxeak ziren eta 101 apartamentuak ziren. 729 etxebizitza nagusietatik 621 bere jabearen bizilekua ziren, 96 alokairuan okupaturik zeuden eta 12 doan lagata zeuden; 4 etxek gela bat zuten, 9 etxek bi zituzten, 64 etxek hiru zituzten, 137 etxek lau zituzten eta 515 etxek bost zituzten. 680 etxek euren parking plaza propioa zuten azpian. 270 etxetan ibilgailu bat zegoen eta 407 etxetan bat baino gehiago zituzten.\nSeingbouse udalerriko biztanleria-piramidea 2009an .\n2007an lan egiteko adina zuten pertsonak 1.258 ziren, horien artean 844 aktiboak ziren eta 414 inaktiboak ziren. 844 pertsona aktiboetatik 772 lanean zeuden (412 gizon eta 360 emakume) eta 72 langabezian zeuden (32 gizon eta 40 emakume). 414 pertsona inaktiboetatik 158 erretiraturik zeuden, 100 ikasten zeuden eta 156 "bestelako inaktibo" gisa sailkaturik zeuden.\n2009an Seingbouse udalerrian 743 unitate fiskal zeuden, 1.987,5 pertsonek osaturik. Pertsona bakoitzeko diru-sarrera fiskalaren mediana urteko 18.682 euro zen.\n2007an zeuden 47 komertzioetatik, 1 erauzte enpresa zen, 1 janari enpresa zen, 6 bestelako produktu industrialen fabrikazioko enpresak ziren, 7 eraikuntza enpresak ziren, 8 ibilgailuen saltze eta konpontze enpresak ziren, 3 garraio enpresak ziren, 2 ostalaritza eta jatetxe enpresak ziren, 1 informazio eta komunikazio enpresa zen, 1 finantziazio enpresa zen, 4 higiezinen enpresak ziren, 4 zerbitzu enpresak ziren, 7 administrazio publikoko enpresak ziren eta 2 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 14 zerbitzu publikoetatik, 1 posta bulegoa zen, 1 banku bulegoa, 1 igeltseroa, 1 zurgina, 2 iturginak, 1 argiketaria, 3 eraikuntza enpresak, 1 ile apaindegia, 1 jatetxe, 1 higiezinen agentzia eta 1 apaindegia.\n2000. urtean Seingbouse udalerrian 4 nekazaritza-ustiategi zeuden.\nBNF: 15266146g (data)


"Euskadi, auzolana ala auzo-lana?" (Enrike Sosola) - etakitto.eus\n“Euskadi, auzolana ala auzo-lana?” (Enrike Sosola)\nAuzolanean dabilena berarentzat eta auzoarentzat ari da. Premiak bultzatutako elkarlanean dihardu, inola ez debaldeko lanean. Baserritarrok betidanik erabili izan duguna bizirauteko: basotik egurra etxeratzeko, suak erretako etxeak berreraikitzeko, uztak jasotzeko, bideak egin eta garbitzeko, mozkinak saltzeko,… Elkarlanari esker denontzako onura dakarren aintzinako ohitura eta oraindik errotuta dagoena. Baina gurean ere izan ohi da ardi-beltzik, nola ez. Auzo-lanean (etzanekin) dabilena da hau, auzoaren bizkarretik. Disimulatzeko egingo du gogor dabilenaren plantatxoa bere alferkeria agerian gera ez dadin, itxurakerian. Hori bai, esan eta esan jardungo du etengabe auzolanaren aldekoa dela. Lan kolektiboaren horren emaitzak bere egingo ditu jakina. Eta nola ez, aurrerapenik lortu ezean, “esaten nuen ba nik hori ez zela bidea” botako du ozen.\nMediterraneo aldean bizirauteko agintekeriari aurre egiten lanean ari dira jator. Bitartean, lehiazale sutsu diren hedabide handi zorperatuei hain mesedegarri zaien marketing-kanpainako leloa lelo, zertan gabiltza gu haiekin, auzolanean ala auzo-lanean?\n« Integrazioaren eta bizikidetzaren aldeko jaia egin zuten larunbatean Arrateko Andra Mari ikastetxeko familiek “Errekatxuko iturria, betikoa, gaitzak sendatzeko urarekin” (Julio Calleja) »


Dick Bruna - Wikipedia, entziklopedia askea.\nUtrecht, 1927ko abuztuaren 23a\nUtrecht, 2017ko otsailaren 16a (89 urte)\nidazlea, diseinatzaile grafikoa, ilustratzailea eta haur literatura idazlea\nHendrik Magdalenus Bruna, ezagunagoa Dick Bruna bezala (Utrecht, Herbehereak, 1927ko abuztuaren 23a -Ibidem, 2017ko otsailaren 16a), herbeheretar idazle, diseinatzaile eta ilustratzaile bat izan zen.\nBruna ezaguna egin zen haurrentzat idatzi zituen liburuengatik eta bertan egin zituen ilustrazioengatik, orotara, 200dik gora. Bere sorkuntzarik ezagunena Miffy untxia da (nederlanderaz: Nijntje), 1955ean sortua, itxuraz minimalista, kolorez zuria eta buru handikoa. Ere berean, Brunak beste zenbait pertsonaientzako istorioak sortu zituen ere, hala nola, Lottie, John baserritarra eta Hettie Hedgehog.\nHaur literaturaren gainean egindako lanez gain, Brunak diseinua, ilustrazioa eta edizioarekin lotutako zenbait lan egin zituen: liburu azalak, posterrak eta promoziorako materialak, besteak beste. Miffyrekin izan zuen arrakastarekin, ordea, 85 milioitik gora liburu saldu zituen 40 hizkuntzatan. Bere jaioterrian, Ultrecht, haren omenezko museoa eta plaza publikoak daude.\nDick Bruna, A. W. Bruna editorearen eta de J. C. C. Erdbrinken bigarren semea eta Henk Brunaren iloba izan zen. Bigarren gerraten mundialean zehar, familian e Loosdrechten (Wijdemeren) ezkutu behar izan zen aita atxilotu eta Alemaniara langile bezala bidali ez zezaten. Gerra ostean, Dick eskolan hasi zen baina laster utziko zuen. Harengandik espero zen aitaren eta aitonaren bide berdina hartuko zuela, eta horrela, editore bihurtuko zela. Horretan trabatzeko, Londresen eta Parisen ibili zen. Azken horretan, mota guztietako museoak bisitatu zituen eta horrek artista izateko gogoa piztu zion. Herbeheretara itzuli zenean, Amsterdameko Arte Ederren Akademian ikasteko eman zuen izena baina bertan behera utzi zituen ikasketa horiek ere. Editore bezala aitarekin lanean jarri beharrean, diseinatzaile bezala hasi zen, eta horrek, familiako ardi beltzaren antzerako zerbait bihurtu zuen. Alta, bere arrakastaren zati handi bat Herbeheretako kioskoetan haren libururen salgai beti egoteari zor zaio.\n↑ (Frantsesez) « Mort du dessinateur Dick Bruna, papa de Miffy le lapin blanc », sur lefigaro.fr, 17 février 2017\n↑ Miffyren mundua, Dick Bruna (1927 - 2017). Noiz kontsultatua: 2017-11-11.\nBNF: 11894300b (data)\nOpen Library: OL200219A\nOrriaren azken aldaketa: 17 otsaila 2019, 17:44.


UEMAko arduradunen esanetan, helburu horiek betetzeko hartutako erabakia ez zen inolaz ere ideia orijinala izan, ezta odol beroz eta pentsatu gabe egindakoa ere.\nAitzitik, erabaki hori hartu baino hainbat urte lehenago (1982an), Eusko Jaurlaritzak emandako 10/82 Euskararen Legearen 8.3 artikuluan euskara hutsez iharduteko aukera jasotzen zen.\n... la existencia de este artículo no debe interpretarse como discriminación, sino al contrario, como una norma de deferencia de los hablantes de la lengua dominante para que el euskera pueda resurgir y llegar a ser una lengua equivalente al castellano.\na) Euskarak herritar guztien elementu integratzailea izan behar du, eta hala izaten saiatuko da udala.\nb) Udal-administrazioak bost urteko epea aurrikusten du helburu hori lortzeko.\nEuskara integraziorako tresna\nAdierazgarri eta erabat garrantzitsuak dira aurreko puntu horiek, bertan azaltzen baitira prozesuaren bi ezaugarriak: integratzailea eta epekatua izan beharra.\nMankomunitatearen egitarauan hori guztia horrela jasotzen da:\nHerri hauetan ez da bertako inor baztertua geldituko; alderantziz, euskara tresna ezin hobea izango da hurbiltzen den edonor bertan integra dadin.\nErabaki honek ez du inolaz ere esan nahi bapatean den-dena irauliko denik; epe batzuk ezartzen dira erabakitakoa progresiboki, prozesu leun eta gehitzaile baten buruan errealitate bihurtzeko.


Ideatomics :: Wiki-historiak\nNoiz: 2008ko irailetik gaur egun arte\nNork: Haizea Barcenilla y Saioa Olmo bultzatutako proiektua da, Trocóniz Santacoloma Fundazioa eta Arteleku-Gipuzkoako Foru Aldundiaren kolaborazioarekin. Proiektuaren bigarren zatia (2009-2010) Eduardo Hurtadok y Aloña Intxaurrandietak zuzendua egongo da Gasteizko Montehermoso Kulturgunearen "Artea eta Ikerketa 09" laguntzari esker.\n"WIKI-HISTORIAK genero ikuspuntu batetik nola sortzen den Artearen Historia aztertzen du, historia eraikitzeko modu berri bat proposatuz. Helburua da euskal testuinguruko artearen historia edo historiei buruzko kontakizun bateratzea, testuinguru horretan bertan parte hartzen dugun artista eta bitartekarion hitzen bidez.\nProiektua eremu ezberdinetan murgildu da:\nProiektuaren tresna nagusia da, edizioa eta kontaketak gehitzea ikuspuntu ezberdinetik egiteko aukera ematen duena. Honek posible egiten du historia modu alternatibo batean esperimentatzen duen prozesu hau martxan jartzea, 2.0 web-a ematen dituen aukerei esker.\n"WIKI-HISTORIAK HISTORIATUAK" tailerra\nHistoria birpensatzeko eta wiki-aren erabilera praktikoa emakumeei erakusketo balio zuen. Halaber, Arte Ederreko Museoan normalean ikusgai ez dauden emakume artisten bildumako lanak bisitatu ahal izan ziren.\nArte Ederretako Museoaren bilduma iraunkorraren erakustaretoetan garatu ziren, emakumeek Artearen Historian eta izan duten presentzia aztertu da eta arreta bereziki emanez emakumeek egindako arte-lanei, aztertzeko modu berri bat proposatzen.\nArtista eta historiagile edota historia ikasleen arteko elkar-ezagutza informala errazteko ekimen bat izan zen.\nBilboko “El Mono” lokalean ospatutako jai honek talde feminista ezberdinen aurkezpenak bildu zituen.\nGaur egun zuzendario ezberdinen dokumentalak ikusi ondorengo videoforum-ak antolatzen ari dira, eta web-aren bertsio berri bat prestatzen ari da, ikus-eduki bisual gehiago sartzen saiatuz.


Gizarte bateko pertsonei normala iruditzen zaiena litekeena da gauza bitxia izatea beste gizarte batekoentzat. Egintza berak esanahi ezberdinak eduki ditzake gizarte batean ala bestean. Gizarte bateko kideak normalean ez dira jabetzen sinesteak eta ohiturak dituztela beren portaeran. Bizitzako esperientzien ondorioz, arau eta erabide multzo bat antolatzen dute pertsonek beren premiei aurre egiteko. Arau eta erabide multzo honi, eta arau eta erabide horiek arrazoizkotzen dituzten ideia eta balio sailari deitzen zaio kultura. Kontzeptu soziologiko gehienek bezala, kultura berbak ere esanahi bat baino gehiago du: hizketa arruntekoa eta soziologikoa, batez ere.\nE.Tylor-ek (1871) kulturaz eman zuen definizio klasikoak honela dio: «Kultura.... izakiak gizarteko kide gisa bereganatzen dituen ezagutzak, sinesteak, artea, morala, legeak, ohiturak eta beste hainbat gaitasun biltzen dituen konplexu bat da». Argiago esanda, kultura gizarte bateko kideek sozialki ikasi eta berdin duten guztia da».\nGizabanakoak gizarteko oinordekotzaren atal gisa hartzen du kultura, baina aldi berean, sar ditzake kulturan hurrengo belaunaldien oinordekotzaren atala osatuko duten aldaketa eta berrikuntzak ere.\nKultura kontzeptuaren baitan bereiz daitezke kultura materiala, alde batetik, eta kultura ez materiala, bestetik. Kultura ez materiala jendeak erabiltzen dituen hitzek, ideiek, usadioek eta sinesteek, eta jarraitzen dituen ohiturek osatzen dute. Kultura materiala gizakiek egindako objektuek osatzen dute, tresnek, altzariek, automobilek, eraikuntzek, ubideek, bordek, errepideek, zubiek, jendeak eraldatu eta erabili duen edozein gai fisikok, alegia.\nKultura eta gizarte hitzak nahasian erabiltzen dira sarri, baina ez dute esanahi bera.\nKultura, hain zuzen, arau eta balio sistema bat da; gizartetzat, berriz, giza talde gutxi asko independente, iraunkor, toki batean kokatua, kultura bera duena eta bere elkargorik gehienak talde horren barruan dauzkana hartzen da. Gizartea pertsonez osatutako instituzio bat da, bere harreman egiturarekin. Kultura, pertsonek duten arau eta balio sistema antolatu bat da. Bi kontzeptu hauen arteko mugak ez dira, beraz, zehatz-zehatzak.\nKultura arau sistema gisa\nKulturak bere baitan gauzak egiteko erak hartzen dituen aldetik, kultura normatiboa dela esaten da, portaera arauak ezartzen dituela, alegia, beste era batera esanda.\nPertsona bat agurtzeko, eskua luzatzen diogu; keinu horrek, ordea, gure kulturan du zentzu hori.\n«Arau» edo norma hitzak bi esanahi izan ditzake. Arau estatistikoa lehenengoa, errealitatean existitzen denaren neurri den zentzuan; arau kulturala bestea, hala izango dela espero denaren kontzeptu bat da. Batzuetan arau estatistiko horri kultura «erreal» deitzen zaio, eta kultura araua, berriz kultura «ideal» gisa hartzen da. Jende askok ez ditu bereizten arauaren bi zentzuok. Arau estatistikoa portaera errealaren neurria da, onesten ala gaitzesten den adierazi gabe. Kultura araua, berriz, espektatiba multzo bat da portaeraren gainean, kultura irudi bat, alegia, jendeak nola jokatzen duen suposatzen duena.\nArau horien sistema landua da kultura normalean uste eta espero diren sentitzeko eta jokatzeko erak, beraz, gizarte bateko kideek oro har ezagutzen eta normalean betetzen dituztenak. Arau horiek era askotakoak izan daitezke eta neurri askotan bete ere, bete daitezke, ondoko sailkapenean ikusten den bezala. Kontzeptu hauetako gehienak 1906an argitaratutako Folkways liburuan biribildu zituen William Graham Sumner soziologoak.\nSinboloa beste zerbaiten ordezko gisa balio duen edozer gauza da. Hitz eta zenbaki guztiak sinboloak dira, baina sinboloak dira, orobat, ukabila tinko jasota, mailu eta igitaia, edo gurutzea. Sinboloak oso garrantzitsuak dira «Jaungoikoa», «Justizia», «Abertzaletasuna» eta horien gisako kontzeptu abstraktuak uler ditzagun. Kontzeptu hauek zailak direnez ulertzeko, ulergarria den beste zerbaitekin konparatzen ditugu. Horrela, ekialdeko erlijioetan, «hirugarren begia» gogo edo buru irekitasunaren sinboloa da. «Emakume batek eusten duen justiziaren balantzak» mendebaldeko legeen sistemaren oinarrian dauden ideia eta sentimenduak adierazten ditu. Sinboloek adierazten dituzten ideien nolabaiteko antza izaten dute. Txoriak edo usoak, adibidez, askatasunaren adierazgarri dira, edonora joan daitezkeelako. Sinboloek beren adieraziarekiko nolabaiteko antza izan behar duten arren, ezin daitezke adierazia bera izan. Ondorioz, sinboloen erabilerak berak baldintzatzen ditu sinbolizatzen diren gauzak ikusteko izan dezakegun modua. HizkuntzaHizkuntza du gizonak bere sinbolo multzo garrantzizkoena. Hizkuntza ikastea gizakiak berez duen gaitasuntzat hartzen da (N. Chomsky, 1965). Hizkuntzari esker iristen dute gure kulturako ideiek, balioek eta arauek beren adierazpen osoa. Kultura adierazteko beste modu asko ere badiren arren, margotzea, musika, eskultura eta dantza, adibidez, hizkuntza da adierazpen hori gauzatzeko behar den malgutasun eta zehaztasuna duen modu bakarra, gizakiek uler ditzaketen gauzarik konplexuenak ulerrarazteko balio dezakeen modu bakarra. Izan ere, hizkuntzarik gabe, giza pentsamendu gehiena ez litzateke posible izango. Hizkuntzari esker ikasten dute haurrek beren gizarteak nola ulertzen duen mundua, iragana eta etorkizuna. Guraso, irakasle eta lagunengandik entzundakoaren arabera dakite zer espero den haiengandik. Beraz, hizkuntza funtsezkoa da gizarte antolaketarako.\nHizkuntza da beste edozein sinbolo sistemaz gainetik, kultura sortu eta zabaltzeko bide ematen digun baliabidea.Hizkuntzaren jatorria Hizkuntza gure bizitzaren parte handi bat delarik ere, inork ez daki nola sortu zen.\nTeoria asko daude horren inguruan. Batzuen iritzian, izadiko soinuen imitaziozko onomatopeiak, edota minak edo grinak eragindako hotsak izan zitezkeen hizkuntzaren hasikinak. Teoriarik sinesgarrienaren arabera, lehenengo gizakiek keinu sistemak zituzten gauzak izendatzeko, eta haiez hasi ziren baliatzen esangura berriak adierazteko.\nKeinuek hasieran esangura finkoa izango zuten; sistema horiek hizkuntza bilaka zitezen gizakien arteko eraginak berak eragingo zuen, ehizak eta elkarrekin egiten ziren bestelako jarduerak, adibidez. Hizkuntza ‘baliabide’ aurreratuagoak zituzten taldeek aukera gehiago zuten bizirik irauteko hizkuntza baliabide gutxiago zutenek baino.Hizkuntzaren eta kulturaren arteko erlazioa Hizkuntza bateko hiztegiak, hizkuntza hori darabilten hiztunen ingurugiroa eta kultura ere islatzen ditu. Eskimalek, adibidez, 20 hitz baino gehiago dituzte elurrari dagozkionak adierazteko. Hizkuntzalari eta giza zientzialari batzuek argudiatu izan dute, hizkuntzen arteko ezberdintasunek hiztunen premia eta ingurugiroa islatu ez ezik, haien mundu ikuskera eratu egiten dutela. Edward Sapir-ek eta Benjamin Lee Whorf-ek (1941) garatu zuten hipotesi hau, eta haien izenez «Sapir-Whorf hipotesia» deitu ohi da. Sapir eta Whorf-ek esaten zutenez, pentsamenduak eta hizkuntzak lotura estua dute; eta horrenbestez hizkuntza bateko hiztunen mundu ikuskera hizkuntza batekoek dutenaren desberdina izango da. Whorf-ek, denboraren adierazpena dela-eta, ingelesen eta hopi indiarren arteko ezberdintasunak ekartzen ditu adibide gisa: Ingalatarrakoek iragana, oraina eta etorkizuna, neurketa objektiboak erabiltzen dituzte denbora neurtzeko. Hopi indiarrek, berriz, beste bide batzuk dituzte gertakizunek denboran zehar dituzten erlazioak azaltzeko. Baina ez dute denbora neurtzen.\nWhorf-en ustez, horrela uler daiteke gure artean idazkiak, egutegiak eta historia bere gordetzeko dugun joera. Sapir-Whorf hipotesiaren esanahia, beraz, hau da, zentzurik estuenean: «Mundu erreala, talde baten hizkuntz ohituren gainean eraikitako errealitate zabala da»... gure gizartearen hizkuntz ohiturek interpretazio aukera jakin batzuk eskaintzen dizkigutelako ikusten eta entzuten ditugu gauzak ikusten eta entzuten ditugun bezala. Hau da, errealitateaz gogoeta egiteko modu jakin batzuk inposatzen dizkigu hizkuntzak, ezin baitira bestegogoeta modu batzuk hizkuntza horretan adierazi. Eskimalen elurra deskribatzeko duten hiztegi aberatsa da adibide bikaina, elurraren ezaugarri bakoitza adierazteko hitz bana baitute. Hitz generikoak edo abstraktuak ez erabiltzea litzateke hori, ordea; gosaria esan ordez, hura osatzen duten gai guztiak aipatzea: kafesnea, ogi errea, gailetak eta abar… Hipotesi hori muturreraino eramanda, gehiegizko garrantzia ematen zaio hizkuntzari giza pentsamenduaren eratzaile gisa. Baliteke beste hizkuntza batek ez izatea eskimalek igluak egiteko elurra adierazteko erabiltzen dituzten hitzik, baina nahiko malgua izango da ideia hori berori beste era batera adierazteko.\nHipotesi hori malguago har daiteke, hala ere: hizkuntzak aldez aurretiko modu batzuk ematen dizkigu errealitatea interpretatzeko, baina ez du horren eragin erabakigarria.\nJendeak hizkuntza erabiltzen duenean, hizkuntza hori aldatu eta beste modu berri batzuk erabil ditzake nahi besteko esperientziak eta gogoetak adierazteko.\nHizkuntza kulturatik kulturara ez ezik, gizarte beraren barruan taldetik taldera ere aldatzen da. Jendearen hizkera klase sozioekonomikoaren arabera eta baita generoaren arabera ere desberdina izaten da (Bernstein, 1959).BalioakBalioak gizarte jakin batean ongiari ala gazkiari buruz, nahi izatekoa denari ala arbuiagarri denari buruz jendeak berdin dituen ideiak dira. Balioak gizarte baten helburueta idealei buruzko ideia abstraktuak dira. Balioek karga afektibo bat izaten dute eta giza portaeren justifikazio oinarriak dira.\nKultura baten funtsezko balioak, sinbolo sistemen bitartez, helduengandik umeengana, eta helduengandik helduengana hedatzen dira. Hau da, folklore, mitologia, arte edo ikuskizunen bitartez jasotzen ditugu kulturaren balioak. Sinboloak bezala, balioak ez dira existitzen berez eta zein bere aldetik. Elkarrekin loturik agertzen dira, arau batu bat osatuz: aitatasuna, ausardia, indar fisikoa, babes emailea lotzen dituen multzoa, adibidez. Kultura baten balioak binaka agertzen dira, hau da, positiboaren ondoan negatiboa (ausardia/koldartasuna). Baina, nola daude erlazionaturik balioak izatez den portaerakin? Bi ikuspegi daude honi buruz, eta ez datoz bat:• Batzuen iritzian, balioek portaera moldatzen dute. Teoria honen arabera, oinarrizko balioak oso goiz barneratzen ditu gizakiak. Beraz, balioak finkoak dira, portaera aukeratzeko eta jarrerak eratzeko gidoi batek bezala funtzionatzen dute.• Beste teoriak balio sorkuntzari ematen dio garrantzia. Teoria honen arabera, ohitura sozialak berez eratzen dira aldi jakinetan gizarteen baitan. Ohitura horien iraupena ulertzeko, eta agian berez arrazionalak ez direlako susmoa ezkutatzeko, azalpen abstraktuak asmatzen ditu jendeak.\nBestela esanda, burutapen soilak dira balioak; eta haiez ematen diren azalpenek beharrezkotzat eta komenigarritzat pintatzen dituzte ohiturak.Ikuspegi biek dute beren egia partea: ezagutzen diren gizarte guztiek dituzte oinarrizko balio batzuk, baina, beste alde batetik, balioak ez dira garatzen egun batetik bestera. Eguneroko portaeraren bitartez eratzen, indartzen eta aldatzen dira.\nZentzu honetan, esan daiteke balioen aurretik dela portaera, eta aldi berean portaerak balioak estaltzen dituela eta alderantziz, balioek portaera estaltzen dutela. Beste era batera esanda, balioek badute eragina portaeran eta baita alderantziz ere.\nGizakiak egoera jakin batean izango duen portaera, pentsakera edo sentierari buruzko espektatiba multzo bat da araua.\nEra eta maila askotako arauak bereiz daitezke: • Folkways, ohiturak edo herri usantzak: badira arau batzuk, hautsi arren ondorio larririk ez dakartenak. Gizarte ohiturak edo folkways-ak dira, gizartean onartuta dauden portaerak. Agurtzeko moduak, adibidez.\n• Tradizioak edo moreak: beste arau batzuk sakratutzat hartzen dira, taldearen ongizaterako nahitaez jarraitu beharrekotzat.\nOngiaren eta gaizkiaren ideia hauek moreak deitu ohi dira; onari eta txarrari dagokienez, gauza batzuk agintzen eta beste batzuk debekatzen dizkiguten ideia indartsuak dira. Arau hauek apurtzeak ondorio larriak ekartzen ditu. Adibideak: hiltzea, intzestua, kanibalismoa. Moreak asimilatu egin behar dira. Oso-osorik barneratu direnean, portaera kontrolatzen dute eta psikologikoki oso zaila bihurtzen dute debekatutako ekintzarik burutzea, hau da, emozionalki funtzionatzen dute, eta ezinezko bihurtzen dute arau horiek haustea.\n– More eta folkwaysen arteko desberdintasuna: folkways-ak, portaeraren arautzat hartu ordez haren arautzaile gisa hartzen baditugu, moreaz ari gara. Gizarte ohitura guztiek, neurri batean gutxienez, kontrol sozial gisa funtzionatzen dute. Folkways-ak, taldearen ongizatearen eta ‘ongi’ eta ‘gaizki’ dagoenaren estandarrari dagozkionez, more bihurtzen dira. Derrigorrezkotasun horren azalez estalita ere, tabu bezala ikusten ditugu (intzestua).\n– Moreen joera kontserbadorea: more berdinak dituen taldeak, beti ikusiko ditu more horiek bidezko. Taldearen esperientzia garrantzitsu batean oinarritzen baitira.\nBaina esperientzia hori tradizio bihurturik eta estereotipaturik dago, eta gizartean nagusi diren interesek faltsuturik askotan (jatorria faltsutu egiten dute interesek). Beste alde batetik, moreak itxuraz baizik ez dira finkoak, poliki-poliki aldatuz joaten baitira.\nAdibidez, emakumeen jarduerarekikozeuden ‘moreak’, izan diren aldaketen ondorioz, desagertuz joan dira.\nMoreak gizarte bizitzan: moreek gure portaera indibidualaren parte handi bat baldintzatzen dute. Mundu soziala bultzatzen eta mugatzen dute, gizabanakoengan etengabe presioa eraginez (sexua, klasea, komunitatea.…). Moreek gizabanakoa taldearekin identifikatzen dute. Norbanakoa gizartearen portaerara moldarazten dute eta bere kideekin bat egitean nortasuna eratzen dio. Azkenik, moreak elkartasunaren babesle dira. Batasun/sistema sozial bakoitzak bere moreak ditu. Sexu, adin, klase, talde ororentzat, familiatik nazioraino, badira zehazki dagozkion moreak. Talde bakoitzaren moreek taldearen elkartasuna manten dadin laguntzen dute. Talde guztiak, ahalik eta elkartasun handiena lortzeko, partaideengan moreek duten eragina indartzen ahalegintzen dira. Baina zenbat eta konplexuagoa gizartea, orduan eta ahulagoa izaten da moreen indarra ere. Aldiz, nekazari komunitateetan askoz indartsuagoak izaten dira.\nFolkways eta more multzo batzuk garrantzitsuagoak dira beste batzuk baino; familia eratzeko moduari eta haurren hezkuntzari dagozkionak, adibidez, garrantzitsuagoak dira beste eginkizun askori dagozkienak baino. Oinarrizko jarduerei dagozkien folkways eta moreak gizarte instituzioetan gorpuzten dira. Instituzioak, eredu arautzaile gisa, gizarteak gizabanakoen portaeran inposaturiko egitarau gisa defini daitezke. Gizabanakoak aurkitzen duen lehenengo instituzioa hizkuntza da. Hizkuntza da funtsezkoena, gainera, beste instituzioak (ondoren aipatzen direnak) hizkuntzaren eredu arautzaileen gainean eratzen baitira. Gizarte konplexuenetan «oinarrizko» bost instituzio daude: familia, erlijioa, gobernua, hezkuntza eta ekonomia jardueraren antolakuntza.\nInstituzioek oinarrizko ezaugarri hauek izaten dituzte: kanpoko errealitateak izatea, objektiboak eta hertsatzaileak izatea.Instituzioen eta folkways-en arteko desberdintasuna: gradu desberdintasuna da, hau da, derrigorrezkotasunari dagokiona.\nHorrez gainera, instituzioak onarpen definituago bat izaten du. Adibidez: ezkontza instituzio bat da; eztei bidaia edo eztei bazkaria, berriz, folkways litzateke, ala instituzio? Instituzio hitzak, era berean, giza harremanen urruntasuna azpimarratzen du (harremanak ez dira pertsonalak/hurbilak).\nAldiz, ohituraz ari garenean, jendeak, harreman pertsonalen bidez, elkarrekin egiten dituen gauzez ari gara. Instituzio esaten denean, kontrol sistema batekin lotzen dugu haren esanahaia. Horregatik, bada, ohiturak aldatzen badira ere ez gara kezkatzen asko-asko, janzteko ohiturak edo agurtzeko moduak aldatzen direnean, adibidez.\nAldiz, ‘jabetza’ edo ‘ezkontza’ instituzioak aldatzeko arriskuan daudela susmatzen bada, oso kezkatzen da jende asko.Ohiturak eta legeakOhiturak denborak ezarritako usadioak, hau da, portaera egokitzat onarturik dauden egintzak dira. Adibidez: lan edo aisia ohiturak; erlijioaren erritoak. Ohitura hauek, moreak kontrolatzen ditu eta taldearen iritziak ezartzen duen presioan oinarritzen dira.\nLegeak aginpide politikoak ezartzen dituen arauak dira. Legeen derrigortasuna Estatuak bermatzen du. Lege batzuek moreek duten zigor moral berbera izan dezakete, baina beste batzuek ez dute inolako zigor moralik; hilketaren aurkako legeak, adibidez, badu zigor hori, hilketa gertatzea taldearen ongizaterako txarra delako. Gizarte konplexuetan, eta batez ere, sistema politikoa oso garatua duten gizarteetan, legeak dira nagusi. Aldiz, gizarte primitiboetan ohiturek arautzen dute gizakien portaera.\nKultura ez da ohitura eta tradizio multzo bat soilik; portaera sistema antolatu bat da. Ikus ditzagun kultura antolatzeko era batzuk.Kultura aniztasuna eta kultura unibertsaltasunaKultura bakoitza besteen desberdina da, baldintza fisiko eta sozial jakin eta bakar batzuetara moldaturik baitago. Baina antropologoek egindako ikerketa konparatiboek erakutsi dutenez, oinarri berdin asko izaten dituzte kulturek, bai gizarte egiturari bai kultura esangurari dagokienez.\nOinarri hauei kulturazko unibertsal deitzen zaie. Gizarte guztiek giza edo izadi muga berberak dituztelako gertatzen da hori. Adibidez: ezkontza eta familia (zentzu zabal batean, ez mendebaldeko zentzu hertsian); gizarte guztiek senideen antolakuntza bat behar dutelako, haurrak hezi behar dituztelako, lan banaketa bat beharrezkoa da.EtnozentrismoaSumner-ek (1906), honela definitu zuen etnozentrismoa: «Norberaren taldea gauza guztien erdigunea eta gainerako taldeak neurtzeko eredua den ikuskera». Formaltasun gutxiagoz esanda, talde orok bere kultura besteena baino hobea dela uste izateko duen ohitura da etnozentrismoa. Etnozentrismoak, hain zuzen, gure kultura bihurtzen du guztien eredu, beste kultura guztiak neurtzeko eta on diren ala txar diren erabakitzeko; eta horren arabera iriztendiegu aurrerakoi ala atzerakoi, itxurazko ala itxuragabe, gurearen antzeko ala ezberdin diren heinean. Hala, ezagutzen diren gizarte, talde eta ia gizabanako guztiengan aurkitzen den giza jarrera unibertsal bat da etnozentrismoa.Kultura erlatibismoaKultura erlatibismoaren arabera, ezaugarri baten funtzioa eta esanahia beronen ingurugiro kulturalari lotuak daude. Ezaugarri bat ez da ez ona ez txarra berez. Funtzionatzea dagokion kulturan nolakotzat hartzen den, halaxe izango da ona ala txarra.\nKultura erlatibismoaren kontzeptuak ez du esan nahi ohitura guztiak neurri berean direnik baliozko, eta ez du esan nahi, ezta ere, ohitura arriskutsuak ez daudenik.\nInoiz, salatu izan zaie soziologoei moraltasunari azpia jaten diotela beren kultura erlatibismoaren kontzeptu horrekin, haien esana baita ia edozer gauza ona dela lekuren batean. Ona eta txarra gizarte konbentzioak besterik ez badira, nahi den guztia egin daiteke. Okerra da hori. Ia egia da dena dela ona lekuren batean, baina ez leku guztietan. Kultura erlatibismoaren puntu nagusia honako hau baita: ingurumen jakin batean ezaugarri batzuk onak direla, ingurumen horretan ondo funtzionatzen dutelako, eta beste ezaugarri batzuk, berriz, txarrak direla, kultura horren beste atal batzuekin ezin adostuzkoak direlako. Esan nahi baita kultura batean osagaiak integratuta egoten direla, eta osagai horiek elkarrekin ongi egokituak egon beharra dutela, gizakiaren premiak behar bezala beteko badituzte.Azpikulturak eta kontrakulturakGizarte moderno guztietan izaten dira konplexu berak, gizarte horretako gainontzekoek partekatzen ez dituztenak, dituzten pertsona taldeak. Azpikultura bakoitzak dauka bere hiztegi berezia, arrotzen aurka mundu berezi bat zaintzeko balio diona.\nInstituzioek instituzioetatik kanpora aurkitzen ez diren portaera arauak sortzeko joera dute; eskolako kultura edo lantegiko kultura esamoldeek portaera arauzko konplexu bereziak adierazten dituzte.\nGisa horretako arau multzoak, gizartearen kultura orokorrarekin elkarlotzen direnak eta, halere, hartatik bereizten direnak, azpikultura deitu ohi dira. Azpikulturak garrantzitsuak dira, gizarte konplexu bakoitzak ez baitu izaten kultura bakar eta uniforme bat; ezaugarri eta konplexu gune berbera izaten dute, hala ere, era askotako azpikulturaz gainera.Kultura nagusi menderatzaileari biziki kontrajarririk dauden azpikulturei kontrakultura esaten zaie. Gogoan hartu beharko litzateke kontrakultura batek kultura menderatzailearen arauetako batzuk baztertzen dituela, baina ez guztiak. Kontrakulturek gizarte aldaketa asko eragiten dituzte. Aldaketa horien kausa diren ala dagoeneko gertatzen ari diren aldaketak islatu besterik ez ote dituzten egiten, eztabaidatzeko gauza da. Edozein kasutan, gaur egungo kontrakulturen zenbait jokabide «eskandalugarri», guztiz txertaturik egongo dira biharko kultura arauetan.Kultura integrazioaKultura baten ezaugarriak elkarrekin adosten badira, kultura hori ongi integraturik dagoela esaten da.\nGerta daiteke, ordea, kultura osagaiak elkarrekin kontraesanean egotea; gerta daiteke, adibidez, gizarte baten arauak beren balioen aurkakoak izatea. Horren ondorioz, jendeak predikatzen duena ez du zertan praktikatu, eta pertsona banakoak, zerbaitetan arrakasta izan nahi badu, alde batera utz ditzake zintzotasuna eta gisako balioak.\nHorrez gain, kultura baten osagaiak beste kultura batean txertatzen direlarik, gerta daiteke haren osagaiekin kontraesanetan egotea, eta kultura gatazka eragitea.\nHorrelakorik gertatzen bada, arau eta balio aldakorrei dagokienez gatazka sentimendu bat zabaltzen da gizarteko kideen artean.Kultura aldaketaKultura aldaketa behar-beharrezkoa eta ekidin ezina da. Kultura beraren baitan gerta daitezkeen garapen desberdinek eta atzerriko kulturen eraginak kultura aldaketa ekarri ohi dute. Kultura beraren baitan, tentsioek, gatazkek eta garapen berriek sorrarazi dezakete aldaketa. Kultura aldaketaren ohiko eragile bat berrikuntza izaten da: ezaugarri kultural berri bat, ideia berriak, arau edo tresneria berriak sortu izana, alegia.\nKulturak arrazoi askoren eraginez jar daitezke beste kulturekin harremanetan: merkataritzaren eraginez, bidaien eraginez edo gerraren eraginez, esate baterako. Mundu modernoan, ia kultura guztiak daude besteekin harremanetan komunikabideen eta merkataritzaren bitartez. Harreman horiek ez dira beti izan ez maila berekoak ez adiskidetasunezkoak. Batzuetan, interes militar, politiko eta merkataritzazkoek bultzaturik gizarte bateko kideek beste taldeetako kideak menderatu eta ustiatu egiten dituzte. Horrelakoetan, bietan ahulen den gizartearen sinesmen eta ohiturak bortxatuz ezartzen da kulturazko erlazioa.


Igeltxo marra batengatik 10.000$ • TaPuntu\nIgeltxo marra batengatik 10.000$\nAgian entzungo zenuen inoiz, zerbitzu teknikoek kobratzen duten dirutza ez dela torloju bat estutzeagatik, baizik eta zein torloju estutu behar den jakiteagatik. Oso pertsona gutxik dakite ordea, istorio hau benetan gertatu zen egoera batetatik sortua dela.\nXX. mendeko lehen erdian, Henry Ford enpresariak bere lantegietako batean, energia sorgailu batekin arazoak izan zituen, eta momentuko ingeniari onenetako batekin jarri zen harremanetan sorgailu horri zer gertatzen zitzaion jakiteko. Charles Proteus Steinmetz zen bere izena, Thomas Edison eta Nikola Tesla-rekin batera, elektrizitatearen zabaltzeari behin betiko bultzada emango ziona.\nSteinmetz lantegira iritsi zenean, arkatz bat, libreta bat eta kamantza bat eskatu zituen. Bi egunetan zehar (baita gauetan ere), notatxoak hartzen ibili zen. Bukatu zuenenan, eskailera luze bat, neurketarako zinta eta igeltxo bat eskatu zituen.\nEskailera hartu eta ahal moduan sorgailuaren goiko aldera igo zen, eta bertan igeltxoarekin marka bat egin zuen. Jeistean, langileei eginbeharrekoak azaldu zizkien eta ordutik aurrera generadoreak ez zuen arazo gehiagorik eman.\nEgun gutxitara, Ford jaunari faktura iritsi zitzaion. Garai hartako 10.000$-ekoa zela ikusi zuen. Harrituta, bueltan bidali zuen faktura, zehaztapen handiagoko faktura berria eskatuz.\nEgun batzuetara faktura berri bat iritsi zen, oraingoan zehaztua:\nIgeltxo marra egitea:                          1$\nIgeltxo marra non egin behar den jakitea:  9.999$\nFord jaunaren jakinmina asetuta, beste inongo kexarik gabe ordaindu zuen faktura.\nBaina, zergatik txapa hau?\nOso erraza da. Gure lanbide polit honetan, tamalez ez da arraroa izaten bezero potentzial bati aurrekontu bat garesti iruditzea. Gaur egun ohikoa izaten da Photoshop, InDesign edo Illustrator bezalako programak izatea, eta ondorioz, logotipo bat, katalogo bat, eta antzekoak egitea erraza dela dirudi. Baina benetan balioa duena, ez da gauza horiek egitea. Zergatik eta zertarako egiten ditugun jakitea da, balioa ematen diona.\nArtikulu hau irakurtzen duen inor, orain gai bada balio hori ulertzeko, zerbait lortu dugunaren seinale.


Rohrbach-lès-Bitche - Wikipedia, entziklopedia askea.\nKantonamendu canton of Rohrbach-lès-Bitche\nEnchenberg, Montbronn, Bettviller, Bining, Gros-Réderching eta Petit-Réderching\n2.297 (2018ko urtarrilaren 1a)\n1.164 (%50.7) 1.119 (%48.7)\nRohrbach-lès-Bitche Frantziako udalerri bat da, Mosela departamenduan dagoena, Ekialde Handia eskualdean. 2013an 2153 biztanle zituen.\n2007an Rohrbach-lès-Bitche udalerrian erroldatutako biztanleak 2.153 ziren. Familiak 805 ziren, horien artean 173 pertsona bakarrekoak ziren (58 bakarrik bizi ziren gizonak eta 115 bakarrik bizi ziren emakumeak), 238 seme-alabarik gabeko familiak ziren, 322 seme-alabak dituzten bikoteak ziren eta 72 seme-alabak dituzten guraso-bakarreko familiak ziren.\n2007an 898 etxebizitza zeuden, 819 familiaren etxebizitza nagusia ziren, 4 bigarren erresidentzia ziren eta 75 hutsik zeuden. 693 etxeak ziren eta 205 apartamentuak ziren. 819 etxebizitza nagusietatik 591 bere jabearen bizilekua ziren, 197 alokairuan okupaturik zeuden eta 31 doan lagata zeuden; 3 etxek gela bat zuten, 29 etxek bi zituzten, 85 etxek hiru zituzten, 158 etxek lau zituzten eta 544 etxek bost zituzten. 683 etxek euren parking plaza propioa zuten azpian. 336 etxetan ibilgailu bat zegoen eta 414 etxetan bat baino gehiago zituzten.\nRohrbach-lès-Bitche udalerriko biztanleria-piramidea 2009an .\n2007an lan egiteko adina zuten pertsonak 1.423 ziren, horien artean 1.048 aktiboak ziren eta 375 inaktiboak ziren. 1.048 pertsona aktiboetatik 950 lanean zeuden (535 gizon eta 415 emakume) eta 99 langabezian zeuden (36 gizon eta 63 emakume). 375 pertsona inaktiboetatik 103 erretiraturik zeuden, 112 ikasten zeuden eta 160 "bestelako inaktibo" gisa sailkaturik zeuden.\n2009an Rohrbach-lès-Bitche udalerrian 837 unitate fiskal zeuden, 2.141 pertsonek osaturik. Pertsona bakoitzeko diru-sarrera fiskalaren mediana urteko 19.332 euro zen.\n2007an zeuden 154 komertzioetatik, 3 erauzte enpresak ziren, 3 janari enpresak ziren, 9 bestelako produktu industrialen fabrikazioko enpresak ziren, 22 eraikuntza enpresak ziren, 32 ibilgailuen saltze eta konpontze enpresak ziren, 7 garraio enpresak ziren, 9 ostalaritza eta jatetxe enpresak ziren, 1 informazio eta komunikazio enpresa zen, 10 finantziazio enpresak ziren, 7 higiezinen enpresak ziren, 13 zerbitzu enpresak ziren, 24 administrazio publikoko enpresak ziren eta 14 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 46 zerbitzu publikoetatik, 1 Ogasun Publikoaren administrazio bulegoa zen, 1 jendarmeria, 1 posta bulegoa, 5 banku bulegoak, 2 funerariak, 5 ibilgailuen konpontzeko eta nekazaritza tresnetako lantokiak, 1 autoeskola, 1 igeltseroa, 1 margolaria, 5 zurginak, 1 iturgina, 2 argiketariak, 3 eraikuntza enpresak, 5 ile apaindegiak, 1 albaitaria, 6 jatetxeak, 2 higiezinen agentziak eta 3 apaindegiak.\n2009an zeuden 13 establezimendu komertzialetatik, 2 supermerkatuak, 1 120 m2 baino gutxiagoko denda zen, 3 okindegiak, 1 harategi zen, 1 liburu denda zen, 1 arropa denda zen, 1 lur eta paretak apaintzeko denda zen, 1 lurrin-denda zen eta 2 lore-dendak ziren.\n2000. urtean Rohrbach-lès-Bitche udalerrian 20 nekazaritza-ustiategi zeuden, 230 hektarea erabiltzen.\n2009an haur-eskola 1 eta lehen-hezkuntzako eskola 1 zegoen. Rohrbach-lès-Bitche udalerrian Bigarren Hezkuntzako ikastetxe bat zegoen 507 ikaslekin.\nBining (1,4 km)\nPetit-Réderching (3,2 km)\nBettviller (4,0 km)\nRimling (5,5 km)\nAchen (6,1 km)\nSiersthal (6,1 km)\nEnchenberg (6,3 km)\nEtting (6,5 km)\nMontbronn (6,6 km)\nLambach (7,0 km)\nRahling (7,1 km)\nErching (7,2 km)\nSchmittviller (7,6 km)\nWœlfling-lès-Sarreguemines (7,9 km)\nHottviller (7,9 km)\nBNF: 15266092c (data)


Getxo Rugby Taldea 1975. urtean sortu zen. Gernika errugbi taldean jolasten zuten jokalari batzuk errugbia Getxora ekartzea erabaki zutelako. Garai hartan unibertsitateetan jolasten zen gehienbat.\nHasieran klubaren egitura sortzea izan zen lan gogorrena: estatutuak burutzea, errugbi kirolaren ezaugarriak zabaltzea, hainbat instituzioekin (Udala, Foru Aldundia) biltzea eta haien laguntza lortzea.\nZorionez oso erantzun ona jaso zuen klubak horregatik pixkanaka hazten joan zen. 90. hamarkada arrakastatsuena izan zen dudarik gabe. Garai hartan garaipen ahaztezinak lortu zituen getxoko taldeak : Ohorezko mailan txapelketa bat, errege kopako lau txapelketa eta txapeldunordea beste hainbat txapelketetan.\nUrteak pasata errugbi kirolak aldaketa asko jaso ditu. Garrantzitsuena, profesionalismoa izan da. Horrek eragina handia izan du herrialde guztietan, batez ere goi mailako herrialdetan.\nEuskadin eta Espainako ligan profesionalismoa ez da horaindik guztiz iritsi. Dena dela talde guztietan profesionalak daude gaur egun, gehienak kanpotarrak . Horrek errugbiaren kalitatearen maila igotzea suposatu du eta horrekin batera kluben aurrekontuak handitzea. Honetan Getxok beste klub guztiak bezala moldatu behar izan du eta horregatik hoberenetarikoa izatea du helburu. Hori, era baten, errege kopako finalera ailegatu zenean lortu zuen.\nGaur egun Getxo Errugbiak federatutako bost talde ditu eta eskolan beste bost. Horretaz aparte talde beterano bat du.\nKluba aurrera eramateko behar den egitura oso handia da, gutxi gora behera 50 pertsona aritzen dira lan horretan : zuzendariak, entrenatzaile eta monitoreak, delegatuak, fisioak, medikuak ….\nHarrobia ikusmiran dago beti eta momentu honetan 200 jokalari aritzen dira eskolan.


panfletero / panfletotxo\npanfleto (orobat panfletu g.er.) 1 iz idazki laburra, izaera politikokoa, norbaiti edo zerbaiti gogor erasotzen diona.\nAgintea probokatzeko erabiltzen den pieza literarioa da panfletoa; irakurleari atsegina emateko ere sortzen den idazkia, ironia fina erabiliz, irudimen sinbolikoa baliatuz. Txema Ramirez de la Piscina «Ikus gaitzazuen» - 86. orr.\nBada kontu honi buruz beste ikuspegi bat ere, Pablo Lafarguerena, eta 1880ko Le droit á la paresse haren panfletoan oinarri duena. Iñaki Heras «Txanponaren bi aldeak» - 111. orr.\nEragin handikoa izan zen, halaber, 1944an Beveridge-k argitaratu zuen Full Employment in a Free Society panfletu keynesianoa. Iñaki Heras «Txanponaren bi aldeak» - 55. orr.\nAlde batetik gaztelaniaz eta bestetik euskaraz irakurtzen zen panfleto haietan. Joseba Sarrionandia «Lagun izoztua» - 354. orr.\nPanfleto soilean geratu gabe hori guztia adieraztea ez zen lan makala. Berria - Kultura 2006-04-19\nPanfletoek zein pintadek arrazoi zuten. Bernardo Atxaga «Soinujolearen semea» - 283. orr.\nPentsatzea ere delitu zen garaian, panfleto batzuk aldean zeramatzala eta, kartzelan sartu zuten. Joxerra Garzia «Egonean doazen geziak» - 90. orr.\nHaren senarra sarritan ikusia nuen unibertsitateko janlekuan panfletoak banatzen. Joseba Urteaga «Gertakizuna» - Annie Ernaux - 27. orr.\nBilera gelan sartu orduko, panfletoak bota zituzten eta oihuka hasi ziren hitzarmen kolektiboaren negoziazioaren alde. Berria - Euskal Herria 2006-04-28\nManifestuak, panfletoak kaleratzen dituzte. Berria - Kultura 2006-01-03\nOrdurako zerua bonba-hegazkinen zurrumurru astunak harturik zegoen, eta haietatik kulunka leunez jaisten ziren panfleto horiak airean, honelako ziri-bertso espantagarriak mandatu: [...]. Juan Garzia «Sistema periodikoa» - Primo Levi - 193. orr.\nPanfleto asko ez dago irakurri ere egiterik: ideologiaz gainzamatuta datoz, substantibo bakoitzeko hiruna adjektibo pilatzen da eta akats ortografiko ugari dauzkate. Txema Ramirez de la Piscina «Ikus gaitzazuen» - 86. orr.\nLatineko irakasleak, Blas Mendibe hark, bere kongregazioaren panfletoak multikopiatzeko hartzen gintuen. Joseba Sarrionandia «Lagun izoztua» - 333. orr.\nAspirinaren propietate mirakulosoez edo Bisolvon Compositumaren onurez panfletoak idazten ote dituen nago. Harkaitz Cano «Piano gainean gosaltzen» - 16. orr.\nLiburu hau panfleto bat da. Herria 2004-07-08\nHamazazpigarren mendetik hemezortzigarrenera igarotzerakoan zertu zen panfleto-gerrak -Swiftek "Liburuen gudua" deitu zuenak, bertan lehiakideek "antzinakoen" eta "modernoen" meritu erlatiboen arazoa eztabaidatzen zutelarik- haizeak zein aldetatik jotzen zuen erakutsi zuen. Iñaki Mendiguren «Historiaren azterketa II» - A.J. Toynbee - 292. orr.\nSukar irultzaileak kiskalita, ordutik aurrera alderdi "patriotikoko" panfleto-egile eta suspertzaile handiena egin zen Jean-Baptiste Cloots. J.M. Olaizola "Txiliku" «Bizitza eredugarriak» - 108. orr.\nSekulako zartada eman zidan, esate baterako, sinadurarik batere ez zeraman panfleto-gai labur haietako bat irakurtzeak. Txillardegi «Putzu» - 196. orr.\nHara zer den "sindikatu amarillua" Azkoitian 1920an ateratako greba panfleto baten arabera. Iñigo Aranbarri «Hizlandia» - 45. orr.\nustezko panfleto terroristaren (3)


Gonfreville-l'Orcher - Wikipedia, entziklopedia askea.\nJean-Paul LECOQ (2014-2020)\n49° 30′ 19″ N, 0° 13′ 59″ E / 49.505277777778°N,0.23305555555556°E / 49.505277777778; 0.23305555555556Koordenatuak: 49° 30′ 19″ N, 0° 13′ 59″ E / 49.505277777778°N,0.23305555555556°E / 49.505277777778; 0.23305555555556\nGonfreville-l'Orcher Frantziako udalerria da, Seine-Maritime departamenduan dagoena, Normandia eskualdean. 2013an 9.145 biztanle zituen.\n2007an Gonfreville-l'Orcher udalerrian erroldatutako biztanleak 9.145 ziren. Familiak 3.360 ziren, horien artean 788 pertsona bakarrekoak ziren (276 bakarrik bizi ziren gizonak eta 512 bakarrik bizi ziren emakumeak), 916 seme-alabarik gabeko familiak ziren, 1.236 seme-alabak dituzten bikoteak ziren eta 420 seme-alabak dituzten guraso-bakarreko familiak ziren.\n2007an 3.538 etxebizitza zeuden, 3.432 familiaren etxebizitza nagusia ziren, 9 bigarren erresidentzia ziren eta 97 hutsik zeuden. 1.940 etxeak ziren eta 1.585 apartamentuak ziren. 3.432 etxebizitza nagusietatik 1.218 bere jabearen bizilekua ziren, 2.187 alokairuan okupaturik zeuden eta 27 doan lagata zeuden; 163 etxek gela bat zuten, 323 etxek bi zituzten, 874 etxek hiru zituzten, 1.114 etxek lau zituzten eta 958 etxek bost zituzten. 2.005 etxek euren parking plaza propioa zuten azpian. 1.568 etxetan ibilgailu bat zegoen eta 1.082 etxetan bat baino gehiago zituzten.\nGonfreville-l'Orcher udalerriko biztanleria-piramidea 2009an .\n2007an lan egiteko adina zuten pertsonak 6.051 ziren, horien artean 4.022 aktiboak ziren eta 2.029 inaktiboak ziren. 4.022 pertsona aktiboetatik 3.395 lanean zeuden (1.943 gizon eta 1.452 emakume) eta 627 langabezian zeuden (293 gizon eta 334 emakume). 2.029 pertsona inaktiboetatik 557 erretiraturik zeuden, 570 ikasten zeuden eta 902 "bestelako inaktibo" gisa sailkaturik zeuden.\n2009an Gonfreville-l'Orcher udalerrian 3.414 unitate fiskal zeuden, 8.986,5 pertsonek osaturik. Pertsona bakoitzeko diru-sarrera fiskalaren mediana urteko 15.233 euro zen.\n2007an zeuden 423 komertzioetatik, 6 erauzte enpresak ziren, 5 janari enpresak ziren, 2 coque eta refinazio enpresak ziren, 4 material elektrikoaren fabrikazioko enpresak ziren, 5 garraiorako elementuen fabrikazioko enpresak ziren, 28 bestelako produktu industrialen fabrikazioko enpresak ziren, 42 eraikuntza enpresak ziren, 137 ibilgailuen saltze eta konpontze enpresak ziren, 47 garraio enpresak ziren, 19 ostalaritza eta jatetxe enpresak ziren, 9 informazio eta komunikazio enpresak ziren, 18 finantziazio enpresak ziren, 15 higiezinen enpresak ziren, 46 zerbitzu enpresak ziren, 16 administrazio publikoko enpresak ziren eta 24 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 71 zerbitzu publikoetatik, 1 poliziaren kaserna zen, 1 posta bulegoa, 2 banku bulegoak, 1 funeraria, 6 ibilgailuen konpontzeko eta nekazaritza tresnetako lantokiak, 2 ibilgailuen ikuskaritza teknikoko lekuak, 1 autoeskola, 4 igeltseroak, 2 margolariak, 5 zurginak, 4 iturginak, 9 argiketariak, 5 eraikuntza enpresak, 8 ile apaindegiak, 2 albaitariak, 4 aldi baterako lan enpresak, 9 jatetxeak, 2 higiezinen agentziak, 1 tintoreria eta 2 apaindegiak.\n2009an zeuden 71 establezimendu komertzialetatik, 1 hipermerkatu zen, 2 supermerkatuak, 2 brikolaje denda handika, 1 120 m2 baino gehiagoko denda zen, 5 okindegiak, 1 harategi zen, 1 kongelatu-denda zen, 1 liburu denda zen, 22 arropa dendak, 5 etxerako tresna dendak, 2 zapata-dendak, 2 elektrotresna dendak, 12 altzari dendak, 2 kirol-dendak, 3 lur eta paretak apaintzeko dendak, 1 drogeria zen, 3 lurrin-dendak, 4 bitxi-dendak eta 1 lore-denda zen.\n2000. urtean Gonfreville-l'Orcher udalerrian 4 nekazaritza-ustiategi zeuden.\n2009an 5 haur-eskola eta 5 lehen-hezkuntzako eskola zegoen. Gonfreville-l'Orcher udalerrian Bigarren Hezkuntzako ikastetxe bat zegoen 546 ikaslekin.\nWikimedia Commonsen badira fitxategi gehiago, gai hau dutenak: Gonfreville-l'Orcher\nOrriaren azken aldaketa: 8 otsaila 2016, 12:44.


Ēriks Ešenvalds - Wikipedia, entziklopedia askea.\nPriekule (en) , 1977ko urtarrilaren 26a (43 urte)\nJāzeps Vītols Latvian Academy of Music (en)\nĒriks Ešenvalds (Priekule, Letonia, 1977ko urtarrilaren 26a) letoniar musikagilea da.\nPriekulen jaio zen, 1977an. Letoniako Musika Akademian egin zituen musika ikasketak, Selgas Mencerekin Konposizioko maisutza gradua lortu zuelarik. Musika ikasketekin jarraitu zuen Ogren, Frantzian, Txekian, Alemanian, Holandan eta Norvegian.\n2005az geroztik sari asko jaso ditu. 2012an, berak abesbatzarako konposatutako abestiez osatutako O Salutaris diskoak eratu zuen, eta Letoniako musika grabazioaren saria jaso zuen. Mundu mailan egiten diren nazioarteko jaialdietan bere musika sarri interpretatzen da.\nBigarren hezkuntzako irakasle da, eta bederatzi urtez Letoniako Estatu-Abesbatzan parte hartu izan du. Letoniako musikagileen elkarteko kide da 2002az geroztik. 2011-2013 ikasturterako Cambridgeko Trinity Collegen Unibertsitatean Fellow Commoner in Creative Arts plaza lortu zuen.\nĒriks Ešenvaldsen webgune ofiziala\nOrriaren azken aldaketa: 18 otsaila 2017, 21:49.


#Landeia "Legearen aldaketa bat behartu nahi dugu" — ELA Sindikatua\n#Landeia "Legearen aldaketa bat behartu nahi dugu"\n#Landeia "Legearen aldaketa bat behartu nahi dugu" Administrazio publikoko milaka langileren egoera ez dago batere argi. Kasu askotan, bi hamarkada baino gehiago daramatzate behin-behineko lanean. Igor Eizagirrek, zerbitzu publikoen arduradunak, ELA behin-behineko langileen kontsolidazioa lortzeko garatzen ari den kanpainaren gakoak aztertu ditu Landeiaren azken alean. https://www.ela.eus/eu/albisteak/landeia-legearen-aldaketa-bat-behartu-nahi-dugu https://www.ela.eus/eu/albisteak/landeia-legearen-aldaketa-bat-behartu-nahi-dugu/@@download/image/35406078045_854a565a9f_o.jpg\nAdministrazio publikoko milaka langileren egoera ez dago batere argi. Kasu askotan, bi hamarkada baino gehiago daramatzate behin-behineko lanean. Igor Eizagirrek, zerbitzu publikoen arduradunak, ELA behin-behineko langileen kontsolidazioa lortzeko garatzen ari den kanpainaren gakoak aztertu ditu Landeiaren azken alean.\nELA dinamika bat bultzatzen ari da Hego Euskal Herriko Administrazioetan dauden behin-behineko 65.000 pertsonen lanpostuen kontsolidazioa lortzeko. Zer proposatzen du ELAk?\nSalbuespenezko garaiak bizi ditugu, eta, beraz, salbuespenezko konponbideak behar ditugu. Behin-behinekotasuna berria ez den arazo larria da, baina Covid-19k sortutako krisiak agerian utzi du austeritate-politikek, sektore publikoa desegiteak, murrizketek eta pribatizazioaren aldeko apustuak ondorio larriak dituztela herritar guztientzat. Krisi honek zerbait erakutsi badigu, zerbitzu publikoak, indartsuak, unibertsalak eta kalitatezkoak behar dira. Oso ondo dago osasun-krisi honetan bizitza gure osasunaren alde jokatu duten pertsona guztiak txalotzea eta omentzea, baina egin dakiekeen aintzatespenik onena lanpostua kontsolidatuko duen lan-kontratua da.\nDinamika horren barruan, apirilaren 22an greba eguna deitu dute sektore publikoan.\nELAk denbora darama gainerako sindikatuei mobilizazio-dinamika bat planteatzen. Mobilizazio batzuk adostu ditugu, apirilaren 22rako greba egun bat barne. Greba presio-bide bat da, arazo honi berehalako irtenbidea emateko legeak egiteko ardura duten erakunde eta alderdientzat. Orain da garaia Madrilen Enplegu Publikoaren Oinarrizko Estatutua edo Gasteizen Kidego eta Eskalen Legea aldatzeko. Arduragabekeria litzateke ELAren aldetik erronka ez onartzea planteatzen denean eta konponbidea ematen ez saiatzea.\nDenbora daramagu administrazioko sektore guztietan batzarrak egiten. Egoera hori pairatzen duten milaka pertsonengana iritsi nahi dugu, eta mobilizatzen jarraituko dugu enplegu publikoa sendotu arte. Eusko Jaurlaritzarekin eta Nafarroako Gobernuarekin ere biltzen ari gara, baita Gasteizen, Iruñean eta Madrilen ordezkaritza duten alderdi politikoekin ere.\nSalbuespenezko irtenbideei buruz hitz egiten duzu salbuespenezko denboretarako. Zer esan nahi duzu horrekin?\nSektore publiko osoan kontsolidazio-prozesu bermatzaileak bultzatu behar ditugula, behin-behinekotasunaren gaitza pairatzen duten 65.000 langileek lanpostua berma dezaten. Eta egungo legeek prozesu masibo eta bermatzaile horiek eragozten badituzte, bada, alda ditzagun legeak.\nMadrilen eta Gasteizen sektore publikoaren aldi baterako kontratazioari buruzko lege-aldaketak planteatzen ari dira. Madrilen, Estatuko Gobernua EPOE (Enplegatu Publikoaren Oinarrizko Estatutua) aldatzea planteatzen ari da orain, sektore publikoko aldi baterako kontratazioari eta Eusko Jaurlaritzari dagokienez, Kidego eta Eskalen Legean. Gure helburua da ematen ari diren eta Nafarroan ere eman daitezkeen urrats edo arau-aldaketa horiek baldintzatzea, Nafarroako Administrazio Publikoen Zerbitzuko Langileen Estatutua aldatuta.\nZer urrats egiten ari gara EPOEren aldaketa hori baldintzatzeko?\nMadrilen dagoen aritmetika parlamentarioaren ondorioz, euskal alderdi politikoak erabakigarriak dira zenbait gehiengo lortzeko. EAJ eta EH Bildu ezinbestekoak izan dira, besteak beste, Rajoyren aurkako zentsura mozioan, Pedro Sanchezen inbestiduran eta Estatuko Aurrekontu Orokorren onarpenean. Bada, ELAk honako hau planteatzen dizuegu: prest zaudete erabakigarriak izateko EPOE bezalako Lege Organiko bat aldatzeko, euskal administrazio publikoan behin-behinekotasunarekin amaitzeko? Borondate politiko kontua besterik ez da.\nEuropar Batasuneko Justizia Auzitegiak onartu egin du Estatuko administrazio publikoak aldi baterako kontratazioaz abusatzen ari direla. Zer irakurketa egiten duzu ebazpenei buruz?\nEgia da Europako ebazpenak ez direla irtenbidea, baina argi dago asko indartzen dutela gure argumentarioa. Epaiek aitortzen dute bitarteko eta behin-behineko langileekiko abusua, baina ez dute onartzen mugagabe/finko bihurtzea. Administrazioek aukeratu behar dute arazo horri irtenbidea bilatu edo Europako auzitegien ustez lege-abusua den zerbaitetan jarraitu. ELA aitzindaria izan zen auzitegietan. Gure salaketa bati esker, Osakidetza kondenatzea lortu genuen, behin-behinekotasun hori gehiegikeriaz erabiltzeagatik. Hainbat auzitegik, Europar Batasuneko Justizia Auzitegiak barne, egoera horiek saihesteko neurriak hartu behar direla adierazi dute, baina administrazioek ez dute oraindik behin-behinekotasuna konpontzeko neurririk hartu.\nZer espero duzu bilera hauetatik?\nGure helburua argia da: Euskal alderdi politikoek eta Hego Euskal Herriko gobernuek konpromisoa hartzea beharrezko kudeaketa guztiak egiteko, gure herrialdean berme-prozesuak egin ahal izateko beharrezkoak diren lege-aldaketak egin daitezen. Horretarako, kontsolidazio-prozesuak bultzatu behar dituzte, behin-behineko langileek enplegua bermatuta izan dezaten. Prozesu horiek esparruz eremu negoziatu beharko dira gehiengo sindikalarekin. Onartezina litzateke euskal alderdi politikoek aldi baterako enplegua sendotzeko mekanismo eraginkorrik ez duen erreforma babestea.\nEusko Jaurlaritzak Kidegoen eta Eskalen Lege Proiektua onartu zuen abenduan, behin-behinekotasunari aurre egiteko xedapen batzuk jasotzen dituena. Zer irakurketa egiten duzu?\nBada, ez dute egoera hori aldatzeko benetako borondaterik. Oso motz geratzen den legea da. Oso kolektibo garrantzitsuak kanpoan geratu dira hiru arrazoirengatik (antzinatasuna, behin-behinekotasunaren ehunekoa eta aplikatzekoak ez diren eremuak), eta, gainera, ez da lege bermatzailea, prozesua baztertzailea delako eta merezimenduaren edo antzinatasunaren pisua ez delako erabakigarria. Ohiko propaganda instituzionaletik harago, aurreko legegintzaldian onartutako testu bera da, eta ez du konpontzen sektore publikoko aldi baterako langileek bizi duten egoera dramatikoa.\n10.000 lanpostuko LEPa egiteko asmoa ere iragarri du Eusko Jaurlaritzak…\nAskotan entzun dizkiegu antzeko iragarkiak, gero praktikara eraman ez direnak. Kasu honetan, egingo balute ere, ez nituzke babestuko ezta datozen lau urteetan emango diren erretiroak ere. Ezin dugu inolaz ere irtenbidetzat hartu. Gobernantzako sailburuak baztertu egin ditu enpleguaren arloan egin ditugun proposamen guztiak. Gainera, toki- eta foru-eremuan LEPa planteatzen badute, oso urriak direnak eta behin-behinekotasunaren gaitza konpontzen ez dutenak, ez dugu ikusten gure erakundeetan eremu horretan ere benetako konponbidea bilatzeko borondaterik.


Iruñeko emakumeen etxea zabalik da jadanik - Iruñea - euskalerriairratia.eus\nIruñeko emakumeen etxea zabalik da jadanik\nEuskalerria Irratia 2019-10-02 08:23\nEmakume talde eta eragileendako gune, hiriko emakume ezberdinen topaleku eta berdintasun dinamikak martxan jartzeko tokia izanen da Emakumeen Etxea. Duela bi urte, aurreko Udal Gobernuarekin, jarri zen martxan egitasmoa. Aoiz kaleko 9. Zenbakian dago kokatuta, Pablo Sarasate musika kontserbatorioa zegoen tokian.\nEskaintza zabalarekin zabaldu ditu ateak Emakumeen Etxea Ikagelak, bilera aretoak, ariketak egiteko guneak.. prest dira. Datozen hilabeteotan autodefentsa tailerrak, feminismo ikastaroak eta sexualitate mintegiak antolatu dituzte beren arduradunek. Horretaz gain, sare sozialetan argazki eta bideoak argitaratzeko tailerra eta argazki erakusketa bat ere antolatu da. Informazio guztia https://www.pamplona.es/la-casa-de-las-mujeres eta info@casadelasmujerespamplona.es emailean.\nBi urteko lanaren ostean martxan da Emakumeen Etxea. Hiriko eragile feministak elkartzeko gunea izanen da, elkarrekin koordinatu, ekimenak sustatu eta beste talde zein administrazioarekin elkarlanean jartzeko tokia izanen da. Bertan izanen dute topaleku hiriko emakume ezberdinek, beren talde eta kolektiboek. Kudeaketaren inguruan hika mika egon da, autogestioaren aldeko apostua egin baitzuen aurreko Udal Gobernu taldeak, bainan behin Navarra Suma poterera heldu dela, Iruñeko Udalak ere Emakumearen Etxearen gestioan parte hartuko du.\nGaur, asteazkena, eta bihar, ate irekien jardunaldiak antolatu dituzte Emakumeen Etxea ezagutzera emateko. Ostiralean, manifestazio festa eginen dute etxearen inguruko kaleetatik. Merendua, bakarrizketak eta jaia izanen dira arratsaldeko bost terdietatik aurrera.


Zuriz jantzita – 52 Milimetro\nAsteko Argazkiak, Gizartea, Natura\nPosted by Jgil on 2017 abenduak 3 0 Comments\nIritzi partekatuen borroka bateratua\nKoloretako guardasolaren azpian\nOraindik udazkenean gauden arren, abenduan sartu berri gara eta dagoeneko gurean erori dira lehenengo elurteak. Asteburu hau zuriz jantzi du gure Euskal Herria eta baita beste leku asko ere, termometroa 0ra justu justu kostata iritxi delarik leku askotan.\nHonako irudi honekin Donostin bertan paseatzera atera den herritar bat ikus dezakegu pasealekutik itsasoari eta mendiari begira. Kostaldean elurrak bere aztarnak utzi dituela froga dezakegu argazki honekin, askok eta askok txuriz oso gutxi ikusi duten paisaia aldatuta.\nArgazkia: Gorka Estrada (EFE)\nBeti diogun bezala, edozein eguraldik uzten dizkigu gure kamera hartu eta paisaiak plasmatzeko gogoak. Elurra beste paisai eder horietako bat da, bere garbitasunarekin eta zuriz tintatutako kolorearekin sare sozialak gainezka utzi dituenak asteburu honetan.\nArgazki honetan garbitasuna, profesionaltasuna eta geometria dira nabari. Elurra da protagonista, baina baita ere irudiaren erdian Iruñeako hirian pasiatzen doan pertsona bakarra, zuritasuna eta simetria apurtu eta perfekzionatzen dituena.\nArgazkia: Jesus Diges (EFE)\nElurrak eta hotzak etxeko berotasunera hurbiltzen gaitu garai honetan, kafe beroa edo txokolatea eskutan manta hartu eta planak alde batera utzita, askorentzako. Baina badaude ausartak direnak eta ezta berokirik ezta txano edo eskularrurik hartzen ez dituztenak. Neoprenoa hartu eta gure kostaldeetako hondartzei aurre egin nahi izan diotenak ere egon dira asteburu honetan. Irudi honetan bezala, non Donostiako hondartzetan surfistak ikusi ahal izan diren, nahiz eta 0 gradu inguru egon garen asteburu osoan zehar Euskal Herriko zonalde gehienetan.\nArgazkia: Javier Hernandez\nBaina, beste alde batetik begiratuta, txuritasun honek ez du bakarrik edertasuna ekarri gure inguruko paisaietara. Beti bezala, elurrak gure errepide eta kaleetan arriskua ezarri dute, baita ere honako hontan, azken urteetan egon den elurte labur gogorrenetakoa izanda. Errepide asko itxi eta beste asko inoiz baina hustuagoak ikusi ditugu egun hauetan. Dena den, irudian agertzen den moduan, egon dira ere autoa hartzera ausartu direnak, edo agian beste erremediorik ez zutenak.\nArgazkia: El Confidencial


kritiken hemeroteka » Olerki-liburu barria\n« Itun Berria (I) | Peru Leartza-ko »\nOlerki-liburu barria O. / Olerti, 1959-10\nAurtengo urtea ez da nunbait antzua izan olerki-sailean. Gure aldizkari onen orrialdeak damoskue diñogunaren sendabide bat; lau zenbakiotan, arlo jori baten lez, ainbat eta ainbat olerki ta olerkari daukaguz. Eta Kanpion andiak beiñola iñoanez, olerkariak dituan izkuntza ez da beingoan itzaliko; oneik bai dira izkuntzarean gogoa biztu ta jasoten dabenak.\nIratzeder Beloke’n bizi da, lekaretxe jator baten, zugatz eta zelaiz inguratutako mendi-tontortxo baten; eta, jakiña, txorientzako leku ederra, batez be kantari ba’dira. Eta Iratzeder kantari dogu, kantari zoli, ezti, piña; gau ta egun, urretxindor antzo, kantuz bizi dana. Eta barne-muiñean sorturiko kantu orreikaz osoturik, olerki-bilduma atsegingarriak damoskuz noizik-beinka.\nZeru-menditik iru ataletan dago zatiturik, eta berrogei ta lau olerki dakaz guztira, 1941 ta 1946′garren arteko urtetan egiñak; iru atalen izenak: Munduari ihes, Munduari gogor ta Munduari nausi.\nIratzeder’ek bere idazkera dau, berezi ta joria, olerki guztiai, doaiez bardiñak izan ez da be, bere nortasun jagi ta txukuna ezarten dautsena. Egille goitar onen olerkia lenengo lerrotik ezagutu geinke. Gaiez askotarikoa izan arren, erlejiñoa ta Euskalerria ditu maiteenak, oneik baitarabiltz geienik bere neurtitzetan.\nOlerki-txorta bikaiña. Irakurri-ala, olako goxotasun batek zirrara eztia damoskuna


Urkulluk dio ez duela utziko Espainiako "tentsio politikoak" EAEn eragitea | Gizartea | Berria\nNoiz sortua: 2019-09-20 18:01:13\nUrkulluk dio ez duela utziko Espainiako "tentsio politikoak" EAEn eragitea\nEAEren eta Estatuaren arteko alde biko itun bat nahi du lehendakariak, eta uste du aukera dagoela Kontzertu Politiko bat adosteko. Taldeak lehendakariari erantzuten ari dira arratsaldeko saioan.\nIñigo Urkullu, Jaurlaritzako lehendakaria, gaur, Eusko Legebiltzarrean, politika orokorreko eztabaidan. Juanan Ruiz / Foku\n09:30ean abiatu du Eusko Legebiltzarrak XI. legealdiko azken urte politikoa, politika orokorreko osoko bilkurarekin. Iñigo Urkullu Jaurlaritzako lehendakariaren hitzaldiarekin hasi da saioa, eta taldeak arratsaldeko saioan ari dira erantzuten, txikitik handirako hurrenkeran. Espainiako blokeo politikoak eta hauteskunde berri posibleek baldintzatuta dago eztabaida. Lehendakariak bere agintaldian martxan jarritako ekinbideen bilduma egin du, eta berriak iragarri.\nTweets by ebegiristain\nArlo ekonomikoan Jaurlaritza "bide onetik" doa, Urkulluren esanetan, baina inguruko "ezegonkortasunak" gurean ere eragin dezakeela aitortu du. Europako "populismoak", Alemaniako ekonomia eta Espainiako egoera politikoa aipatu ditu . "Nahiko nuke esatea euskal gizarteak ez duela ezegonkortasunik jasango, baina ezin dut baieztatu". Aitortu du Espainiako egoera politikoa benetan "erdiragarria" dela. Nolanahi ere, lehendakariak azpimarratu du bere lehentasuna dela Araba, Bizkai eta Gipuzkoako "egonkortasun politikoari" eustea eta ez duela utziko Espainiako "tentsio politikoak" EAEri eragitea. Uste du Araban, Bizkaian eta Gipuzkoan "su-hesi" bat eraiki dela inguruko "etengabeko ezegonkortasunetik" babesteko eta elkarrizketa politikoari eutsi zaiola, baita oposizioko taldeekin ere. Bide horretan sakondu nahi duela azpimarratu du lehendakariak.\nAraba, Bizkai eta Gipuzkoarako estatus berriaren testu artikulatua idazten ari da legebiltzarrak izendatutako aditu talde bat, eta azaroraren 30erako izango du txostena prest, Urkulluk gaur iragarri duenez. Lehendakariak gogoan izan du bost adituek esku artean duten egitekoa, etorkizun berriak "elkarrekiko konfiantzan" oinarritu beharko duela, autogobernuaren gaitasuna zabaltzeko aukera emanez, "alde bikotasunean oinarrituta" eta gatazkak konpontzeko mekanismo batekin. Urkullurentzat, Kontzertu Ekonomikoa eredugarria da arlo politikoan ere EAEren eta Estatuaren aryeko aldebiko itun bat lortzeko, eta horregatik uste du aukera dagoela Kontzertu Politiko bat adosteko. "Euskadin nazio izaera duen konzentrazio akordioa eta Estatuarekin aldebikotasun bermea duen ituna". Horrela definitu du Urkulluk Kontzertu Politikoa. Haren ustez, egun aukera dago Estatuko "izaera plurionazionala" eta "autogobernuaren izaera berezia" kontuan izango dituen estatu eredu berri sortzeko.\nOsakidetzako auziaz ere hitz egin du Urkulluk. Jaurlaritzak "gardentasunez" jokatu duela nabarmendu du, "justiziarekin elkarlanean" aritu dela. Nabarmendu du auzitik eratorritakoak "dagoeneko ikertuak" daudela eta dimisioa eman duten pertsonak "modu justu batean" epaitzea nahi duela. "Gertaerak erabat argitzeko interesa dugun lehenak gara. Gure konpromisoa amaieraino iristea da".\nArratsaldeko saioan, taldeen erantzunetarako txanda izan da. PP izan da hitza hartzen lehena. Alfonso Alonsok Urkulluri aurpegiratu dio PPrekin ez beste alderdi guztiekin akordioak egitea. EAJk PP akordiotatik baztertu duela salatu du eta aurrekontuetarako ere PPren babesa ez duela bilatu gaineratu du. Alonsok Araba, Bizkai eta Gipuzkoako estatus politiko-juridikoaren erreformari egin dizkio Alonsok kritika nagusiak. Haren esanetan, aditu taldeak egingo duen proposamenak gainditu egingo ditu Espainiako konstituzioaren mugak, eta ohartarazi du Espainiako Gorteek baztertu egingo dutela. "Desleialtasun onartezina da". Proposamena bertan behera uzteko eskatu dio Urkulluri.\nEspainiako politikagintzara begira hasi da Idoia Mendia PSE-EEko bozeramailea hizketan, eta esan du euskal herritarrei ere "Pedro Sanchezen gobernu bat komeni" zaiela. Autogobernuaren alorrean, berriz, Autogobernu Lantaldeak adostutako oinarrien eta Urkulluk eginiko hitzaldiaren kontra mintzatu da. Eredu konfederalaz "ahazteko" eta egungo sistema hobetzeari begira "indarrak batzeko" eskatu dio Urkulluri.\nElkarrekin Podemoseko Lander Martinezek adierazi du bere taldea "izaera sozial handiko estatutu berri baten alde" dagoela, baita indarkeriaren biktimek "egiarako, justiziarako, aitortzarako eta erreparaziorako eskubide berdina" izatearen alde ere: "Horretan guztian elkartu gaitezke, Urkullu jauna, akordio zabal eta anitzen bitartez".\nMaddalen Iriarte EH Bilduko bozeramaileak ontzat jo du kontzertu politikoaren proposamena: "Benetako aldebikotasun bermatua gauzatuko luke". Ados dago EH Bildu, eta, Iriarteren hitzetan, "hortik etor daiteke akordioa eta irtenbidea, oinarriak errespetatuz". "Beste harreman baten" beharra azpimarratu du, eta azaldu Espainiak ez duela beste harreman hori "besterik gabe eskainiko, eta EH bilduk ez beste inork ez du lagunduko".


Dantzaren planaz — dantzan.eus\nHemen zaude: Hasiera › Hemeroteka › Dantzaren planaz\nDantza Kulturaren Euskal Planean. Jaurlaritzak abian jarritako planean dantzaz ari den txostenaren irakurketa kritikoa egin du artikuluaren egileak.\nNazioarteko ereduen bila hasi eta balet konpainia erraldoienak aukeratu dira txosten horretarako. Badirudi konpainia handi-mandiez gain ez dagoela gauzak egiteko beste modurik. Europa dantzaren alorrean berritzaileak, irekiak, malguak, aberatsak, askotarikoak eta emankorrak diren dantza erakunde, eskola, proiektu, ekimen eta taldez beteta dago, eta Euskal Herrirako plan estrategikoa aztertzen hasten garenean, egitura handi, astun eta klasikoak hartu behar dira eredutzat?\nOndorio nagusitzat Euskal Balet konpainia sortzea proposatzen du txostenak, dantzari harrobia sustatzea eta nazioarteko dantza konpainia handiak ekartzea euskal antzokietara. Euskal Baleta sortzeko eredua nazioarteko balet konpainia handienei jarraituz egiten du: zuzendari artistiko entzutetsua, dantzari bikainak eta beharrezko staff guztia kontratatu, eta eskola eta baletaren lagunen fundazioa sortu. Zimendurik gabeko orubean eraiki nahi duen aberats berriaren handikeria dirudi horrek.\nSustrairik gabeko proiektu berri eta instituzionaletan sartu aurretik, zentzuzkoagoa dirudi dagoeneko bidean dauden ekimenak bultzatzea eta urratsez urrats egin beharreko bidean jartzea arreta. Ez legoke gaizki, gainera, Euskal Herrian dugun dantza konpainia profesional handi(-samar) bakarraren, Ballet Biarritzen, ibilbidea aintzat hartzea. Duen eskarmentua kontuan hartuta eta, dagoeneko eraikita dagoen azpiegitura duela ikusita, arrazoizkoa dirudi, Euskal Baleta sortu behar bada, Biarritzeko eredua kontuan hartuta egitea eta, Gipuzkoako Foru Aldundiak hasitako bideari jarraituz, lankidetza akordioak aztertzeak.\nBalet konpainia sendo bat bultzatzea egin beharreko urratsetako bat izan liteke, baina txostenaren akats larriena horrekin egiten den gehiegizko fokalizazioa dela iruditzen zait. Egiturazko gabezia larriak ditu dantzak Euskal Herrian, eta ez dirudi eliteko proiektu erraldoi bat denik horien konponbidea.\nDantzaren alorreko aditu eta eragileek dute orain txosten hori eztabaidatu eta proposamen berriak egiteko aukera. Ez dakit zeintzuk diren lan horretan diharduten adituak, baina dantzaren munduarekin lotura esturik baldin badute, ziur aski, proiektu handi-mandietan mozkortu gabe, dantzarentzat oinarri sendoak jarri beharrak kezkatuko ditu nagusiki. Dantza hezkuntza zabala jasotzeko espazioen premia dugu; estilo, korronte eta tradizio desberdinetatik edateko iturriak ireki behar ditugu; hezkuntza arautuan eta arautu gabean ikastaroak, han eta hemen, bertako eta kanpoko irakasleekin eskaini behar dira. Formazio aukerak ugari behar dira, eta horrekin batera, sormena sustatu eta babestu behar dugu. Ditugun sortzaile apurrei beraien lanak aurrera eramateko behar dituzten laguntzak eskaini behar dizkiegu. Dantzaren hedapena bermatzeko neurriak hartu behar dira; dantza ikuskizunen programazioa sustatu. Eta hori guztia orain arte, medio gutxiz baina adorez, dantzaren alorrean lanean jardun dutenak kontuan hartuta egin behar da.


Sentsibilizazio kanpaina Gipuzkoako hondartzetan. «Olatu solidarioak» Donostiara iritsi dira - Ingurumena - Ingurumena\nSentsibilizazio kanpaina Gipuzkoako hondartzetan. «Olatu solidarioak» Donostiara iritsi dira\nJosé Ignacio Asensio Ingurumen diputatuak, Marisol Garmendia Donostiako Udaleko Ingurumen zinegotziarekin batera, Kontxako hondartzan ekainaren 19ra arte egongo den sentsibilizazio kanpaina bisitatu du gaur goizean. Olatu solidarioak sentsibilizazio kanpaina Emaus Gizarte Fundazioarekin eta Elikagaien Bankuarekin lankidetzan burutzen da, eta Gipuzkoako 9 hondartzatan barrena ibiliko da Volkswagen furgoneta batean. Bi helburu izango ditu: batetik, sustatzea herritarrek zakarrontziak ondo erabil ditzaten eta hondakinak bereizi eta gaika sailka ditzaten, haur jokoen, tailerren eta pegatinen bidez. Eta, bestetik, elikagaiak biltzea Elikagaien Bankurako, geroz eta pertsona gehiago baitira egungo egoera sozioekonomikoan laguntza behar dutenak. Elikagaien Bankuak azpimarratu du bereziki elikagai hauek beharko liratekeela: olioa, arrain kontserbak (atun latak, sardinak, etab.), arroza, pasta, dilista lehorrak eta haurrentzako pardelak.\nJose Ignacio Asensio Ingurumeneko diputatuak hau azpimarratu du: «Uda honetan normaltasunera itzuli gara, eta herritarrei zuzendutako hondartzetako sentsibilizazio kanpainak berreskuratuko ditugu, hondakin gutxiago sor daitezen eta sortutakoak gaika bereizi daitezen». Bestalde, diputatuak hau gaineratu du: «kanpaina osatzeko elkartasunerako deia egingo dugu, momentu honetan gizartean egoera ahulenetan daude pertsonak errealitate konplexua bizitzen ari dira eta, egoera sozioekonomikoaren eta prezioen gorakadaren ondorioz». Sentsibilizazio kanpaina Zarautzen hasi zen joan den astean. Foru diputatuak eskerrak eman dizkie herritarrei «oraingoan ere elkartasuna adierazi dietelako zaurgarrienei», eta gogorarazi du “desberdintasun-tasa txikiena duen Europako lurraldeetako bat gara, baina hala ere, beharrezkoa da pertsona ahulenekiko berdintasun-politikak sendotzen jarraitzea, bai ekintza instituzionalaren bidez, bai gizarte-ekimenen eta herritarren parte-hartzearen bidez”.\nMarisol Garmendia Donostiako Udaleko Ingurumen zinegotziak esan duenez, “gizarte modernoak gaizki ohituta daude janari gehiegi botatzera, soberakinak deitzen dioguna, eta ondo aprobetxatuta, ez lirateke alferrik galdu behar. Udaletik, hain zuzen ere, elikagaien hondakinak gutxitzeko kanpainak egiten ari gara, eta Olatu Solidario kanpaina hau helburu berdina partekatzen duen beste alderdi bat da. Donostiarrak, definizioz, solidarioak dira, eta hala erakusten dute horrelako ekimenei erantzuteko deia egiten dugun bakoitzean. Edukiaz gero, egin dezakezu eta nahi izanez gero, are gehiago egin dezakezu. Ezin dugu alde batera utzi familia askoren errealitatea, ezta Gipuzkoarena ere,; izan ere, orain arte genuen egoerari gerra anker eta bidegabearen ondorio kaltegarriak gehitu zaizkio, oinarrizko elikagaien prezioak nabarmen igo dira eta egoera kaskarra are gehiago larriagotu da. Beraz, orain itsasoaren aurrean gaudenez, bustitzeko eta inoiz baino solidarioagoak izateko garaia da”.\nBestalde, Carlos Martinez Elikagaien Bankuko presidenteordeak egiaztatu du beharrak areagotu egin direla onuradunen kopurua handitu delako. «Gure ustez, bi arrazoirengatik handitu da onuradunen kopurua: Ukrainako gerrak desplazatutako pertsonak ugaritu direlako eta oinarrizko produktuen prezioa igo delako; horrek eragin bikoitza du Bankuan, merkatuan erosten dituen produktuen prezioaren balioa ere handitu egin baita».\nDonostia, 2022ko ekainaren 15a


Otsaila eta apirila - - Anboto.org\nOtsaila eta apirila\nJosune Aranguren Zatika (Filosofoa) 2020-02-14 08:45\nArgitasuna, eguzkia eta ilargia, egunaren iraupena, landareen zikloak, lurraren aldaerak eta hozberoa zituzten inspirazio nagusi gisa hileak izendatu zituzten euskaldunek. Ondokoa diote hiztegiek otsail eta apirilari buruz.\nOtsaila, barandaila, barantaila, zezeila edo kataila bi garairen arteko mugarria da. Otsoen hila ere bai.\nApirila, gorraila, jorrailla, apiribila. Jorratu egin behar da jorrailean: lurra apur bat harrotu, alferrikako belarrak atereaz. Landu adierazteko ere balio digu jorratu-k. Eta baita gaizki esaka aritu edo kritikatu esateko ere.\nApirilean hauteskundeak. Uzta nagusia prestatzeko garaia. Gero gerokoak, baina apirilean apirilekoak.\nMartxoa dago otsail eta apirilaren artean, Marte jainko gudariaren omenezkoa. Jainkoen laguntza eskatu, armak garbitu eta aurrera.\nSineskeriazaleek badute zer gehitu bisurteek historiako lerroetan idatzitakoari: Titanic, Auschwitz, Gandhi eta beste batzuen erailketei Zaldibarko katastrofea gehitu behar. Otsailak erabaki du 2020 bisurtea izatea. Aurten inoiz baino gehiago Zaldibar inguruan gehiegizko egun bat izan du otsail honek.\nLangileak lur azpian daudela, hauteskundeetarako helburu nagusiak zerrendatu beharra beste behin ere. Propaganda idatzi beharra ekologia, solidaritatea, eskubideak, elkarlana eta herrigintza hitzak hizki larrietara ekarriz, ikara barik.\nBisurteetan uzta guztiz ona edo guztiz txarra izaten omen da.\nOtsailean lainoa noraino, elurra apirilean haraino.


Helikopteroek lurra hartzeko gunean probak egin dituzte - Busturialdeko Hitza : Busturialdeko Hitza\nHelikopteroek lurra hartzeko gunean probak egin dituzte\nLarrialdi egoeretan helikopteroek lurra hartu dezakete Bixentaneko moilan. Zerbitzu honen garrantzia azpimarratu du Patxi Egurrola Elantxobeko alkateak, herritarrentzat zein bertara doazenentzat onuragarria delako.\nOsakidetzako pilotuek probak egin zituzten Elantxobeko Bixentaneko moilan, bariku arratsaldean, eta lurra hartzeko egokia dela egiaztatu zuten.\nLarrialdi egoeretarako gune hau izatearen garrantzia azaldu du Patxi Egurrola Elantxobeko alkateak: “Pilotuek dena ondo dagoela esan dute. Herritarrentzat eta hona datozen bisitari, arrantzale, urpekari zein bestelakoentzat lasaitasun bat ematen du jakiteak helikopteroa herri erdira helduko dela. Orain arte arazo askogaz beste moila batean egiten zuten lur hartzea. Baina, azkenean, Ibarrangelu izan da erreferentzia. Orain berton daukagu aukera, erraztasun guztiekin. Kontuan hartuta herriko biztanleriaren parte handi bat edadeko jendea dela, eta esate baterako, Elantxobetik Gurutzetara errepidez dagoen distantzia, oso garrantzitsua da denborak murriztea. Kasu askotan hil ala bizikoa izan liteke. Orain bost-hamar minututan ospitalean egon gaitezke”.\nUdalaren proposamena. Eusko Jaurlaritzaren Portu eta Itsas Gaietako Zuzendaritzak udaberrian egin zituen Bixentaneko moila egokitzeko lanak. Zimentazio arazoen ondorioz, egoera txarrean (beherantz zihoan) zegoelako erabaki zuen Portu Zuzendaritzak moila egokitzea, eta udaletik, bertan helikopteroek lurra hartzeko gunea egiteko eskatu zioten. Beraz, Gizarte Larrialdien Zuzendaritzaren onespena jaso ondoren, udalaren proposamena onartu zuen Portu Zuzendaritzak.